Lege-oharra, Datuen Babesa eta Cookie-politika\n34/2002 Legeko II. kapitulua betez, jakinarazten dizugu webgune hau SAGARLORE SL-ren jabetzakoa dela. IFK B20897021; helbidea: Petritegi Bidea 8 20115 ASTIGARRAGA (Gipuzkoa). Gipuzkoako Merkataritza Erregistroan 2212. liburukian inskribatua, 155. folioan, 8. sekzioan, SS-26532 orrian, 1. inskripzioan. SAGARLORE SL-k leial beteko ditu beti Datuak Babesteari buruzko 15/1999 Legea (DBLO) eta Merkataritza Elektronikoari buruzko 34/2002 Legea eta horien gainean ager daitezkeen eguneratzeak eta arau berriak.\nWebgunearen edukia, legezko baldintzak eta erantzukizunak\nWebgunearen jabeak edota horko kolaboratzaileek sortutako edukiak informazio hutsekoak dira; beraz, ezin dira hartu, inola ere, aholkularitza profesionalaren ordezkotzat. Hala, SAGARLORE SL ez da bere webgunean emandako informazioak erabiltzaileari eragin diezazkiokeen okerren, akatsen eta hutsegiteen erantzulea. SAGARLORE SL-k eskubidea du bere webgunean datorren informazioa inolako abisurik gabe eguneratzeko, aldatzeko edo kentzeko. Gainera, murriztu edo ukatu egin dezake informazio horren eskuragarritasuna. SAGARLORE SL-ren webgunean datozen loturak (linkak) informaziozkoak dira soil-soilik, eta inola ere ez dira iradokizunak, gonbidapenak eta aitorpenak. SAGARLORE SL ez da berak sortu ez duen informazioaren egiatasunaren erantzulea, ezta linketatik jo daitekeen webguneetako informazioarena ere; beraz, ez ditu bere gain hartuko informazio hori erabiltzeak ekar ditzakeen kalteak. SAGARLORE SL-k ez du bermatzen webgune hau bizkor eta etenik gabe ibiliko denik ezta birusik edo bestelako elementu kaltegarririk izango ez duenik ere eta, beraz, erabiltzailearen sistema informatikoan, dokumentu elektronikoetan edo fitxategietan kalterik eta aldaketarik gertatuko ez denik. Ondorioz, SAGARLORE SL-k ez ditu bere gain hartuko elementu horiek erabiltzaileei edo hirugarrenei eragin diezazkioketen kalteak. Era berean, ezingo dira SAGARLORE SL, bere kolaboratzaileak, bazkideak, enplegatuak edota ordezkariak ere erantzuletzat jo webgune honen erabileratik erator daitezkeen kalteengatik, ezta bertan datorren informazioan oinarrituta egindako edozein gauzarengatik ere.\nErabilera baldintza hauek Espainiako legediari jarraitzen diote, eta Donostiako Epaitegiek eta Auzitegiek dute eskuduntza baldintza horien interpretaziotik, aplikaziotik eta betekizunetik erator daitezkeen kontuen gaineko gauzak jakiteko. Erabiltzaileek, lege ohar honetan datozen baldintza orokorrak onartuta, uko egiten diote indarrean den Prozedura Zibilaren Legea aplikatzetik dagozkien eskumenei.\nWebgune honetako edukien jabetza intelektualaren eskubideak bere osotasunean SAGARLORE SL-renak dira, hala nola (baina ez dute zertan zerrenda honetakoak bakarrik izan, gehiago ere izan daitezke) testuak, irudiak, soinuak, fitxategiak, kolore konbinaketak, eta beste edozein elementu, eta orobat egitura eta diseinua, eta edukien hautua eta aurkezteko modua. Debekatuta dago webguneko edukiak edo elementuetako batzuk osoki edo zatika erreproduzitzea, banatzea, eraldatzea edo aurkeztea, zuzenean edo zeharka sare telematiko bidez edo antzeko euskarrien bidez, publikoari begirako helburu komertzialetarako edo aipatutako helburuetatik harago doazen beste erabilera batzuetarako, baita iturria aipatuta ere, non eta ez duen SAGARLORE SL-k baimena espres eta idatziz ematen. Webgune honetako izen komertzial, logo, marka eta edozein zeinu beren jabeenak dira, eta legeak babesten ditu.\nErabilera eta erabiltzaileen sarbidea\nErabiltzailea webgunean sartzen denean, bere borondatez sartzen da, bere gisa, eta arriskua bere gain hartuta. Erabiltzailea jakinaren gainean jartzen da, eta onartzen du, webgunera sartuta eta zerbitzuak erabilita horko erabilera baldintzak onartzen dituela eta ez dela SAGARLORE SL-rekin inolako harreman komertzialik ezartzen.\nWebgune hau bisitatze hutsak ez du esan nahi erabiltzaileak bere nortasunaren gaineko informaziorik eman behar duenik.\nWebguneko atalen batean edo mezu elektroniko batean erabiltzaileak datu pertsonalen bat ematen badio webgunearen arduradunari, arduradun horrek Datu Pertsonalak Babesteko araudiak dakartzan mugak eta eskubideak aplikatuta jasoko ditu datu horiek. Hala, Datu Pertsonalak Babesteari buruzko abenduaren 13ko 15/1999 Lege Organikoak dakarrena kontuan harturik, jakinarazten dizugu interesdunak bere borondatez emandako datuak fitxategi batean sar ditzakeela SAGARLORE SL-k —helbidea: Petritegi Bidea, 8, 20115 ASTIGARRAGA (Gipuzkoa)—; horretarako, hartuak ditu hartu behar diren segurtasun eta pribatutasun neurri guztiak. Webgunean datozen formularioetan, zenbait eremu daude “*” ikurrarekin markatuta; nahitaezkoa da eremu horiek betetzea, zure eskaerari erantzuteko; horregatik, ez badituzu eremuak betetzen edo ez baduzu pribatutasun politika hau onartzen, ezingo zaio zure eskaerari erantzunik eman.\nHelburu batekin jasotzen dira datuak: Erabiltzaileak SAGARLORE SL-ri egiten dion eskaerari erantzuteko eta gure produktuak edota zerbitzuak eskaintzeko, eta, hala egokitzen bada, merkataritza-harremanak ezartzeko. Erabiltzaileak, helbide elektronikoa eta sakelako telefonoaren zenbakia ematen baditu, baimena ematen dio SAGARLORE SL-ri horiek harreman bide bezala erabiltzeko eta kontsultarekin edota enpresaren jarduerarekin zerikusia duen informazio komertziala bidaltzeko edo eskatzeko; edonola ere, beti dago aukera baimena baliogabetzeko. SAGARLORE SL-k erabiltzailearen datuak baliogabetuko ditu horiek jaso zireneko funtsa desagertu egin bada, eta bakar-bakarrik gordeko dira lege zereginak betetzeko.\nDatuak besteri uztea\nSAGARLORE SL-k sekula ez dizkio emango besteri Erabiltzailearen datuak, aurretik jakinaren gainean jarri gabe eta baimena eskatu gabe, salbu eta 15/1999 Legean datozen kasuetan edo beste lege batzuek hala arautzen dute kasuetan.\nSegurtasun informatikorako neurriak\nSAGARLORE SL-k segurtasun neurri egokiak hartu ditu, behar bezala legeztatuta daudenak 15/1999 Legea garatzen duen Araudiko 1720/2007 Errege Dekretuan; neurri horien helburua da Erabiltzailearen datuen pribatutasuna bermatzea eta horiek galtzen, gaizki erabiltzen, aldatzen, sarbide ez-baimendurik izaten edota lapurtzen direla eragoztea. Edonola ere, Erabiltzaileak bermatu eta bere gain hartuko du emandako datu pertsonalak indarrean direla eta egiazkoak direla, eta konpromisoa hartzen du horiek behar bezala eguneratuta izateko.\nSartzeko, zuzentzeko, baliogabetzeko eta aurkaratzeko eskubidea erabiltzea\nErabiltzaileak Sartzeko, Zuzentzeko, Baliogabetzeko eta Aurkaratzeko (SZBA) eskubidea erabil dezake eskabidea SAGARLORE SL-ri eginda, helbide honetara: Petritegi Bidea, 8, 20115 ASTIGARRAGA (Gipuzkoa). Edo mezu elektroniko bat igorrita sidreria@petritegi.com helbidera, honako gai honekin: “Gaia: DBLO, SZBA eskubideak”. Eskubide horiek erabiltzeko, Datuak Babesteko Espainiako Agentziaren abenduaren 19ko 1/1998 Agindua betez, beharrezkoa da Erabiltzaileak nortasuna frogatzea SAGARLORE SL-ri, Nortasun Agiri Nazionalaren fotokopia igorrita edo Zuzenbidean balio duen beste edozein bide erabilita.\nErabiltzaileak aitortzen du datu pertsonalak babesteko baldintzak jakinarazi dizkiotela eta onartu eta baimena eman diola SAGARLORE SL-ri horiek erabiltzeko, Pribatutasun Politika honetan adierazitako moduan eta helburuetan.\nWebgune honek, Interneteko gehienek bezala, cookie deritzenak erabiltzen ditu, Erabiltzaileak errazago nabigatzeko. Jarraia, cookie-en gaineko informazioa aurkituko duzu; webgune honek zer cookie mota erabiltzen dituen, nola desaktiba daitezkeen zure nabigatzailean eta nola desaktibatu besteren cookie-ak.\nZerbitzari batek edo hura darabilen Erabiltzailearen aplikazioak bere nabigatzailean edo gailuan (Smartphonean, tabletan edo sarera konektatutako telebistan) instalatzen dituen fitxategiak dira.\nZertarako erabiltzen diren cookie-ak:\nCookie-ak erabilgarriak dira zenbait arrazoirengatik. Ikuspegi tekniko batetik, webguneek arinago funtzionatzeko balio dute, eta Erabiltzailearen hobespenetara egokitzen dira. Gainera, webguneen arduradunei zerbitzuak hobetzen laguntzen die, horien bidez informazio estatistikoa jasotzen dutelako.\nWebgune honek Google Analytics erabiltzen du (beste batzuen cookie-ak, alegia). Google Analytics Googleren analisi tresna bat da; tresna horrekin, webguneen jabeek jakin dezakete erabiltzaileek nola jokatzen duten webgunean. Gainera, cookie-ak prestatzen ditu, informazioa era anonimoan jasotzeko eta webguneen joeren txostenak sorrarazteko, erabiltzaile indibidualak identifikatu gabe. Google Analyticsek ez du gordetzen webguneko erabiltzaileen informazio pertsonala. Kontsultatu Google Analyticsen pribatutasunaz diharduen agiria, horren gainean gehiago jakiteko.\n_utma: Erabiltzaileak eta saioak bereizteko erabiltzen da. Cookie-a eguneratu egiten da Google Analyticsera datuak bidaltzen diren bakoitzean. Iraupena: Bi urte, konfiguratzen edo eguneratzen denetik kontatzen hasita.\n_utmb: Saio edo bisita berriak zehazteko erabiltzen da. Cookie-a eguneratu egiten da Google Analyticsera datuak bidaltzen diren bakoitzean. Iraupena: 30 minutu, konfiguratzen edo eguneratzen denetik kontatzen hasita.\n_utmt: Eskaeren ehunekoa mugatzeko erabiltzen da. Iraupena: 10 minutu.\n_utmc: Cookie honek cookie__utmb izenekoarekin batera jarduten du, erabiltzailea saio edo bisita berri batean dagoen zehazteko. Iraupena: Nabigatzailearen saioaren amaiera.\n_utmz: Erabiltzailea gunera nola iritsi den azaltzen duen trafiko iturria edo kanpaina gordetzen du. Cookie-a eguneratu egiten da Google Analyticsera datuak bidaltzen diren bakoitzean. Iraupena: Sei hilabete, konfiguratzen edo eguneratzen denetik kontatzen hasita kcv_uid: Iraupena: 15 urte.\n4228f8fe6db702ef6fc5df7e26c2ebbe: Iraupena: Nabigatzailearen saioaren amaiera.\njfcookie[lang]: Webguneko hizkuntz hobespenak gogoratzeko erabiltzen da. Iraupena: Egun bat.\nErabiltzaileak, webgunean nabigatzen duenean, onartu egiten du cookie-en erabilera Cookie Politika honetan datozen baldintzetan; baina eskubidea du cookie-en erabilera edonoiz blokeatzeko, ezabatzeko eta ukatzeko.\nEdonola ere, jakinarazten dizugu cookie-ak ez direla beharrezkoak webgune hau erabiltzeko, eta blokeatu edo desgaitu egin ditzakezula nabigatzailearen konfigurazioa aktibatuta; izan ere, nabigatzaileak aukera ematen dizu cookie guztiak edo horietako batzuk ez instalatzeko.\nJarraia, cookie-en gaineko informazioa aurkituko duzu; webgune honek zer cookie mota erabiltzen dituen, nola desaktiba daitezkeen zure nabigatzailean eta nola desaktibatu besteren cookie-ak.\nFirefox™: http://support.mozilla.org/es/kb/cookies-informacion-que-los-sitios-Web-guardan-en-?redirectlocale=en- US&redirectslug=Cookies\nEguneratzen al dugu Cookie-en Politika?\nWebgunean nolako aldaketak egiten diren, baliteke Cookie Politika eguneratzea. Horregatik, webgunera sartzen zaren bakoitzean politika hori berrikustea gomendatzen dizugu, behar bezala jakin dezazun nola eta zertarako erabiltzen ditugun cookie-ak.


Hernandorena bertsu sariketaren finala Baionan — Euskal kultur erakundea\nHernandorena bertsu sariketaren aurtengo edizioak aldaketa batzuk izan ditu. Alabaina, azken urteetan egun bateko sariketa izan bada ere, lau eguneko sariketa izan da aurtengoa, hala nola, hiru kanporaketa eta finala.\nSaio bakoitzean 6 bertsulari izan dira lehian eta 3 epailek puntuatu dituzte haien lanak. Saio guziak gaztetxetan izan dira eta bertako gazteek antolatu dute saio bakoitza Bertsularien Lagunak elkartearen eskutik. Gaien sorkuntza eta aurkezpenaz antolakuntzan parte hartu duten gazte asanbladako kideak arduratu dira.\nLehen kanporaketa Donibane Garaziko gaztetxean iragan da urriaren 27an, bigarrena Atharratzeko Prefosta elkartean azaroaren 3an eta azkena Itsasuko Goxoki gaztetxean azaroaren 17an.\nHauek dira finalean arituko diren sei bertsulariak : Maider Arregi, Nahia Sasco, Aitor Servier, Aratz Igartzabal, Jon Gurrutxaga, Maialen Akizu


Gamer (filma) - Wikipedia, entziklopedia askea.\nekintza-filma, thrillerra, zientzia-fikziozko filma eta prison film (en)\nSkip Williamson (en)\n[[Kategoria:Skip Williamson (en) ekoitzitako filmak]]\nFernando Villena (en)\nEkkehart Pollack (en)\nGamer, Mark Neveldine eta Brian Taylorrek zuzendutako filma da, Gerard Butler eta Michel C. Hallek protagonizatuta. 2009ko irailaren 4an estreinatu zen. Film hau third person shooter jokoetan oinarrituta dago.\n2034. urtean, adimen-kontroleko teknologia famatu bihurtu da. Teknologi horrekin batera Slayers izeneko bideo-jokoa oso ospetsua bihurtu da. Bideo-joko honetan kartzelan dauden presoak haien artean borrokan dabiltza hirugarren batek, jokalari batek, kontrolatzen dituen bitartean. Slayers-en 30 borroka irabazi ondoren libre izateko aukera dute, baina preso gehienak hiltzen dira. 28 borroka irabazi dituen bakarra, Kable 17 goitizeneko presoa da, 17 urteko gazte baten eskuetan dago, Simon gaztearen eskuetan. Beste bi borroka irabazi ondoren bere Slayer-ra aske geldituko da. Dena den, Ken Castle, jokoaren sortzailea eta jabea, Kable 17ri zaila jarriko dio aurrera egitea eta gauzak okertu egingo dira. Hori ikusita antisistema talde batek sarean sartu eta ikusle guztioi errealitateaz ohartzeko egin beharrekoak egingo dituzte.\nKable - John Tillman Gerard Butler; Gerard James BUTLER (1969ko azaroaren 13a, Paisley) eskoziar zinema eta antzerkiko aktorea da. Parte hartu duen film ospetsuenen artean Beowulf, Grendel, 300 eta RocknRolla daude.\nKen Castle Michael C. Hall; Michael Carlisle Hall (Raleigh, Ipar Karolina, Ameriketako Estatu Batuak, 1971ko otsailaren 1a - ) aktore estatubatuarra da.\nRick Rape Milo Ventimiglia\nMark Neveldinek zuzendutako filmak\nBrian Taylorrek zuzendutako filmak\nMark Neveldinek idatzitako filmak\nBrian Taylorrek idatzitako filmak\nMichael C. Hallek antzeztutako filmak\nAaron Yook antzeztutako filmak\nMichael Westonek antzeztutako filmak\nJohn de Lanciek antzeztutako filmak\nMilo Ventimigliak antzeztutako filmak\nMaggie Lawsonek antzeztutako filmak\nJames Rodayk antzeztutako filmak\nAshley Rickardsek antzeztutako filmak\nLloyd Kaufmanek antzeztutako filmak\nSam Witwerrek antzeztutako filmak\nJonathan Chasek antzeztutako filmak\nSadie Alexandruk antzeztutako filmak\nNeveldine/Taylorrek zuzendutako filmak\nOrriaren azken aldaketa: 26 ekaina 2020, 14:17.


Andaluzian Boluntarioen eta Elkarteen Liburutegi Digitala sortu zen, bere kategorian lehena | Consumer\nAndaluzian Boluntarioen eta Elkarteen Liburutegi Digitala sortu zen, bere kategorian lehena\nTresna honen bidez, mugimendu horri buruzko ezagutza bildu eta sistematizatu nahi da.\nJaéngo Liga Española de la Educación de la Educación GKEk Boluntariotzaren eta Elkarteen lehen Liburutegi Digitala sortu du Andaluziako Juntaren Gobernazio Sailak, Andaluziako Boluntarioen Agentziaren bidez. Liburutegi horrek 250 dokumentu baino gehiago ditu, eta ehun direktorio eta Interneteko esteka interesgarri ditu, gaur bertan jakinarazi duenez.\nGobernazio Sailaren web orrian eskuragarri dago (www.juntadeandalucia.es/gobernación). Boluntarioen mugimenduari buruzko ezagutza bildu eta sistematizatu nahi da, interesa duten erakunde eta elkarte guztien eskura jartzeko. Liburutegiak kontsulta errazeko tresna eskaintzen du, elkarteetako kideek beren ezagutzak hobetzeko, boluntarioei buruzko era guztietako argitalpen digitaletarako sarbidea izateko edo beren artean, prestakuntza eta ikerketa zentroekin edo erakunde ofizialekin harremanetan jartzeko.\nTresna horrek 2006-2009ko Boluntarioen Andaluziako II. Planaren helburu nagusietako bat lortzen laguntzen du, hau da, Andaluziako boluntarioen elkarteen sarea sendotzea, 3.400 erakundek baino gehiagok osatua. Era berean, GKEen artean Internet erabiltzea sustatzen du, bai eta formatu digitaleko dokumentuak sortzea ere, iturri beraren arabera.\nandaluzia boluntariotza digital elkarteak liburutegia


Azala zaintzea neguan | Consumer\nAzala zaintzea neguan\nAzala hotzetik behar bezala babestuz gero, deshidratazioa eta zahartze goiztiarra saihesten dira.\narabera: Asteartea, 2005eko martxoaren 01a\nGero eta kontzientziazio handiagoa dago gizartean udako eguzkiaren azala zaindu eta babestearen garrantziaz, baina hilabete hotzetan gure gorputzaren zati hori ahaztuta geratzen da. Hala ere, neguko faktore askok kalte handiak eragiten dizkiote azalari, eta, epe luzera, deshidratazioa eta zahartzea eragiten dute. Gainera, hotzak eragindako zenbait gaixotasun jasateko arriskua areagotzen dute. Dermatologoek gomendatzen dute pertsona bakoitzak zer larruazal mota duen jakitea eta, urte osoan, behar dituen zainketa bereziak eskaintzea, batez ere eguraldi txarra dagoenean.\nberezi gaixotasunak grasa-eu invierno-eu lehorra mixta-eu piel-eu psoriasi tratamendu zainketak


Udalak hauskortasun, mendetasun zein babesgabetasun egoeran dauden adinekoen arreta eta zaintza burutuko du Hurkoarekin elkarlanean | Mondraberri Arrasateko Ataria\nHasiera Albisteak Udalak hauskortasun, mendetasun zein babesgabetasun egoeran dauden adinekoen arreta eta zaintza burutuko...\nUdalak hauskortasun, mendetasun zein babesgabetasun egoeran dauden adinekoen arreta eta zaintza burutuko du Hurkoarekin elkarlanean\nArrasateko Udalak Hauskortasun egoera larrian dauden adineko pertsonen eskuhartzea (Hauskor programa) burutzen jarraituko du Hurkoa fundazioarekin elkarlanean. Udalak 14.262,30 euro bideratuko ditu 2021ean eskuhartzeak aurrera eramateko, herritar zaurgarrienak babestuz. 2018az geroztik dihardu lanean Arrasateko Udalak Hurkoa Fundazioarekin.\nHurkoa Fundazioa Caritasek sortu zuen, eta hauskortasuna, mendetasun zein babesgabetasun-egoeran dauden adinekoen eta/edo gaixotasun mentala dutenen arreta, defentsa eta tutoretzaz arduratzen da, batez ere Gipuzkoan.\nMaitane Muñoz Goikoetxea Gizarte Ongizatea eta Gazteriako zinegotziak nabarmendu du “berezko zahartze prozesuak kalteberatasun egoera sortzen duela, eta narriadura prozesuak eta mendekotasun prozesuak garatzeko arrisku egoera. Hurkoa Fundazioarekin elkarlanean Udaletik egindako azterlanari esker, sozialki hauskorra den pertsonaren kontzeptua mugatu ahal izan dugu, bai eta beharrak, zailtasunak eta gabezia ezagutu ere, eta horren araberako baliabideak ezarri, inork kalteberatasun egoerarik jasan ez dezan. Muinean, inor atzean gera ez dadin eta arrasatear guztiok batera egin dezagun aurrera”.\nHurkoa Fundazioa eta Arrasateko Udalak elkarlanean, azterlanaren oinarri izan zen programa pilotua jarri zuten abian 2018an hauskortasun-egoeran dauden adinekoei arreta emateko. Adinberri Fundazioaren laguntza jaso zuen ekimenak. Proiektu honen helburua izan zen gizarte baliabideak eta zerbitzuak iristen ez zaizkien pertsona ahulak identifikatzea, haien ongizatean laguntzeko eta narriadura egoerak prebenitzeko.\n2019ko maiatzean eman ziren ezagutara azterlanaren emaitzak, zeinak honakoa adierazten zuten, beste hainbaten artean: arrasatearren %24,2k 65 urte edo gehiago ditu eta %12k 75 urtetik gora. Inkestatuak izan ziren 218 lagunetatik 152 bakarrik bizi dira, eta erorikoak, osasun arazoak, kalera irteteko gabeziak, zailtasun ekonomikoak edota irisgarritasun mugak pairatzen dituzte. *Atxikita datu guztiak.\nAzterlanaren emaitzak Hauskortasunaren Arretarako Plan Integrala definitzeko balioko dute.\nAzterlanaz gain, eskuhartze sozial bizia eskaini zuen zaurgarritasuneko 16 kasutan, Arrasateko oinarrizko gizarte-zerbitzuek aukeratuak, Hurkoa Fundazioaren kargura.\n2021ean esku-hartze horiei jarraipena emango die Udalak Hurkoa Fundazioarekin elkarlanean. 14.262,30 euro bideratuko ditu Udalak funts horretara.\nArrasateko adinekoen bizi-kalitatea 7 puntukoa da 10eko eskala batean\n65 urtetik gorako adinekoek hainbat arlotan zer egoera bizi duten jakitea izan da Udalak Hurkoa Fundazioarekin elkarlanean egindako azterlanaren helburua; zehazki, arlo hauek aztertu dira: osasuna eta eguneroko jardueretan izan ditzaketen mugak, harreman sozialak eta parte-hartze sozial eta komunitarioa, ongizate emozionala, etxebizitzaren egoera, errealitate ekonomikoa eta erabilgarri dauden gizarte-baliabideen berri izatea. Lortutako emaitzak, 64 urtetik gorako 200 adinekori baino gehiagori egindako inkestetatik atera dira; horietatik 152 bakarrik bizi dira eta 66 beste norbaitekin.\nOsasunari dagokionez, balorazioa 6,8 puntukoa da 10erainoko eskala batean. Bakarrik bizi diren pertsonetatik % 19,5a erori izan da behin edo behin eta zailtasunak izan ditu altxatzeko. % 15,4k maiz izan ditu osasun-arazoak eta horrek beren kabuz moldatzea eragotzi izan dio. % 10,6k esan du osasun-arazoek kalera irtetea galarazten diotela.


Araneko horma egonkortzeko lanak martxoaren 8an hasiko dira — Eibarko Udala\nAraneko horma egonkortzeko lanak martxoaren 8an hasiko dira\nLuizia gertatu zen lursailen jabetzak ezponda egonkortzeko proiektua aurkeztu dio Udalari.\nMendi-mazala bermatzeko lanak —joan den urtarrilaren 28an luizi bat gertatu zen Arane inguruan galtzadaren zati bat hartu zuena— datorren ostiralean, martxoak 8, hasiko dira, aurreko astean lurren jabetzak egingo diren obren proiektua aurkeztu ondoren. Ez bada ezustekorik gertatzen, lanak amaituta egongo dira bost edo sei asteren buruan eta bidea zabaldu egingo da berriz ere ibilgailu eta oinezkoentzat.\nBehin betiko soluzio honetara iristeko, hainbat azterketa eta bilera egin dira lursailen eta Udalaren artean, bai eta enpresa espezializatuen artean ere. Hain zuzen ere, joan den otsailaren 19an, Miguel de los Toyos alkateak bilera bat izan zuen jabetzarekin eskatzeko behin betiko proiektua aurkez zezala arazoari amera emateko.\nAlkatearen hitzetan, “luizia gertatu zenetik izan den prozesua nahi baino denbora gehiago luzatu da, eta errepidea ixteak eragozpenak sortu dizkie auzotarrei. Baina, hala ere, soluzio teknikoa konplikatua zen, horregatik, beharrezkoa izan da lurra zehatz-mehatz ikertzea eta irtenbideak lasaitasunez aztertzea. Eta, zentzu horretan, gauzak ondo egitea erabaki da, ezponda arazotsu honi behin betiko soluzio bat topatzea eta, batez ere, luizi gehiago izateko arriskua zegoenez uneoro pertsonen segurtasuna bermatzea”.\nUrtarrilaren amaieran, egun horietan izan ziren euriteen ondorioz ezpondaren buruan lur-jausia gertatu zenean, lur eta harri pila bat jausi ziren errepide gainera, eta kalea ixteko erabakia hartu behar izan zen. Udalaren argibideei jarraituz, jabetza istripuaren egunetik beretik hasi zen lanean behin betiko soluzio bat topatzeko ezpondaren arazoari.\nHasieratik egiaztatu zen soluzioak zailtasun handiak zituela ikuspuntu teknikotik eta baita segurtasun-ikuspegitik ere. Azkenean, aukera ezberdinen artean, arazoa behin betiko konpontzen duena aukeratu da.\nOrain arte errepidea ibilgailu eta oinezkoentzat itxita egotearen arrazoia zera izan da, benetako arriskua zegoela luizi berriak izateko; hortaz, eta arrisku horren aurrean, Udalak nahiago izan du errepidea itxita egotea herritarren segurtasunari lehentasuna emanez.\nLuizia gertatu zen tokia.\netiketak: Arane, luizia, obrak, Eibar


Uzumaki | Odolaren mintzoa\nBeldurrezkoa » Uzumaki\turr27\nAtalak: Beldurrezkoa, Gore-a, Zientzia-fikzioa\nNeska hau segur aski Josunestilist-en ileapaindegian izan da\nTarteka, iduri luke Le fabuleux destin d’Amélie Poulain-en estiloko imajinak izanen direla nagusi. Bertze zenbaitetan, pentsa genezake bi protagonista nerabeen kezkek eta frustrazioek osatzen dutela filmaren hari nagusia. Zenbait unetan, zuzendaria gore aldera lerratuko delako itxaropena pizten zaigu. Pasarte batzuei erreparatuz gero, bideoklip sorta bat ikusten ari garela usteko dugu. Edo, herriko eskolan girotua, ikasleen arteko liskarrak kontatzen dituen istorio bat dela. Akaberan, monster movie baten itxura ere hartzen du.\nObsesio batzuk hilgarriak dira\nUzumaki ez da film borobila. Higuchinsky-k filmatu zuen 2000. urtean (Higuchinsky, berez, Ukrainan sorturiko Akihiro Higuchi zuzendari japoniarraren goitizena da), eta harrezkeroztik film bakarra zuzendu du, Tokyo 10+01 (2003), ikusi ez dudana, daitort. Halere, inork film honek zer duen ona galdeginen balit, honako bi gauza hauek aipatuko nituzke nik: estilo bisuala –irudi zoragarri batzuk baititu– eta hasierako ideia.\nIstorioa ideia sinple baina eraginkor baten gainean eraikia baitago. Japoniako herrixka batean, jendea hasi da espiral formarekin obsesionatzen (uzumaki espirala omen da japoniarrez), barraskiloen oskoletatik hasi eta uretan edo zopan eragindako zurrunbiloetaraino, eskailera kiribiletarik pasatuz. Bere buruaren inguruan etengabe bueltak ematen dituen oro ederra idurituko zaie Kurouzu herriko biztanleei. Are gehiago, herriko eskolako bi ikasle karakol bihurtuko dira. Bertze bat, txirikorda izugarriak eginen ditu ilean, espiral formakoak, jakina. Bertze pertsonaia batek, ordea, nazka kontrolaezina hartuko dio espiralari, eta forma hori gogorarazten dion guzia bere gorputzetik erauzten saiatuko da, behatz puntetako azaletik hasita.\nZeruan ere zurrunbiloak\nFilm hasiera bikaina da, Higuchinskyk ederki sorrarazten baitu ezinegona, eguneroko normaltasuna zulatzen duten gertakari txikiak eta portaera arraroak nabarmenduz. Ondoren, ordea, pelikulak indarra galdu eta nora ezean ibiliko da, jorratzen dituen bide guzietarik zein hautatu jakin gabe.\nHerrian gertatzen ari den guziaren lekuko diren bi nerabe (neska bat –Kirie– eta mutil bat –Shuichi–) dira filmeko protagonistak. Narrazioa Kirieren ikuspuntutik dago kontatua, eta, horregatik, tentagarria da pentsatzea Kurouzuko biztanleak katigaturik dituen espiral forma horrek herriko bizimodu aspergarri frustragarriaren sinbolo dela, eta ingurukoen jarrera ezohiko eta xelebreek (Shuichiren aitaren portaeratik hasita) bi nerabeen arroztasun sentimendua adierazteko balio dutela.\nEdonola ere, filmaren erdialdetik aitzinat ez du iduri Higuchinsky sobera interesaturik dagoenik gai horiek jorratzeko. Alde horretatik, akabera zinez etsigarria da, dezepzio handia, eta baliteke ikusleak, azkenean, hutsaren gainean eraikitako film bat ikusi izanaren irudipena izatea. Neurri batean, ez litzaioke arrazoirik falta.\ntxerren | 2012 Urria 27 at 7:48\tJatorrizko testua irakurtzeko, hemen dago aukera:http://manga.animea.net/uzumaki.html\nNire ustez merezi duen manga bat da. Ikaragarria baina irakurtzeari utzi ezin diozun horietakoa.\nFilma ez dut ikusi, baina izu eta nazka guzti hori moldatzea ezin zen erraza izan.


Noizko Starbucks bat Euskal Herrian?\nThe Oregonian | 2007-01-25 12:03\nOrain dela egun gutxi artikulu bat idatzi nuen gai honen gainean, baina arazoak nituen blogean eta ez zen ondo argitaratu. Gauza da, berriro idatzi nahi nukeela gai honen gainean. Estatu Batuetan egonda nago eta egia esan Starbucks izan da bertako kulturak niretzat asmatu duen establezimendurik onuragarriena. Oso kafe zalea naiz eta kafe denda hauetan ume bat bezala gozatzen nuen. Denda bat ikusi eta tentazioak ezin ninduen geldiarazi, sartu eta beti hartzen nuen zerbait. Mota askotako kafeak, bertan lasai hartzeko edo kalean zehar eramateko. Gosea neukanean, txokolatezko...\nThe Oregonian | 2007-01-24 22:47\nEz nekien kosmetikaren mundua hain aurreratua zegoela. Montajearen montajea beheko bideoan. Amaieran agertzen den anuntzioko neska ikusita konturatuko zinateke? Ni behintzat ez.Oharra: erantzuna idazten baduzu mezua bidali baino lehenago HTML koadrotxoa klikatu, bestela idatzitakoa ez da agertuko. Dirudienez blogak.com-ek arazoak ditu eta konpontzen ez den bitartean modu bakarra da erantzunak ondo bidaltzeko. Barkatu eragozpenak.\nThe Oregonian | 2007-01-23 18:48\nOrain dela minutu batzuk hartutako irudia Gasteizen. Orain dela bi ordu hiriburuan elur malutak erortzen hasi direla, hau hasiera besterik ez da. Berandu baina azkenean negua hemen daukagu! Oharra: erantzuna idazten baduzu mezua bidali baino lehenago HTML koadrotxoa klikatu, bestela idatzitakoa ez da agertuko. Dirudienez blogak.com-ek arazoak ditu eta konpontzen ez den bitartean modu bakarra da erantzunak ondo bidaltzeko. Barkatu eragozpenak.\nThe Oregonian | 2007-01-22 22:10\nEz dago bat ere gaizki, oraintxe entzuten ari naiz eta gero eta gehiago dut gustuko. Seguruenik entzun duzula azken egunetan askatasun oihua, ken7-ren disko berriaren aurrerapena. Betiko estiloarekin jarraitzen dute, baina beti bezala entzulea aho-zabalik uzten dute. Azkenengoan zapalduen olerkiarekin aho-zabalik utzi ninduten. Oraingoan udarako saltokietan egongo den disko berriak bide berdina jarraitzen du. Oharra: erantzuna idazten baduzu mezua bidali baino lehenago HTML koadrotxoa klikatu, bestela idatzitakoa ez da agertuko. Dirudienez blogak.com-ek arazoak ditu eta konpontzen ez den bi...\nThe Oregonian | 2007-01-13 15:09\nIrakurri ezazu artikulua hemen.


Deportivo Alavés VS Athletic Club 2022-1-9 | Athletic Clubeko Webgune Ofiziala\nHasieraTaldeakAthletic ClubDeportivo Alavés VS Athletic Club\n2022-1-9 - 18:30\nPuntu bat euri-zaparradapean Mendizorrotzan\nAthletic Clubek golik gabe berdindu du Deportivo Alavesen aurka eta Vencedor galdu du lesio batek jota\n2022ko urt. 9a\nAthleticek golik gabe berdindu du Mendizorrotzan euri-jasapean jokatutako derbian. Lehoiek Alaves baino gehiago ziruditen, baina ez zuten aukera handirik sortu. Europa lau puntura segitzen du eta Superkoparen bezperan izandako albiste txarra Vencedorren lesio goiztiarra izan zen.\nLehen zatian, Marcelinoren jokalariek Muniainen eta Iñaki Williamsen pare bat aukera izan zituzten. Horren truke, etxekoek Miguel de la Fuenteren burukada bat izan zuten baina kanpora joan zen. Vencedorren lesio goiztiarrak -Zarragak ordezkatu zuen-, zuri-gorrien planaren aldaketa ekarri zuen.\nBilbotarrek susto handia hartu zuten Duarteren baloi loratu batean, baina Simonek langara ongi desbideratu zuen ateraino atzeraka joanez: Hala ere, lehoiek azken hogei minutuetan derbia irabaziko zutela ematen zuen. Muniainek Raul Garciari utzi ondoren, azken honen erdiratzera area txikira ez zen Berenguer milimetro batzuengatik iritsi. Minutu bat geroago, nafarrak Pacheco geldiketa on bat egitera behartu zuen. Puntu banaketak gasteiztarrak gusturago uzteko sentsazioa eman zuen.


Leidorreko kontu zaharrak - - Tolosaldeko ataria\nLeidorreko kontu zaharrak\nJoxemi Saizar 2019-03-14 18:59\nLeidor zinema aretoak baditu kontu zaharrak; Tolosako kultur zentro zaharrena eta zinema izateaz aparte, bere historia luzean era guztietako ekitaldiak jaso izan ditu eraikuntzak.\nLeidorren aita Dionisio Larrea izan zen, sortzailea eta lehen hamarkadetan arduradun nagusia izan zena. Bere familiako hiru kidek badute nahikoa informazioa, Leidorren sorrerari eta historiari buruz: Marisol Larrea eta Ana Larrea alabak eta Iñigo Vivanco biloba, urte batzuetan kudeatzailea ere izan zena.\nDionisio Larrea lazkaotarra zen jaiotzez, maisua zen Asteasun, baina Tolosako Gorriti zinemako kontuak eramaten zituen, Rivera eta Mejorada bazkideentzat, eta han hasi zen zinema programazioa egiten. «Garai hartan oso zaila zen programazioaren munduan sartzea, eta berak lortu zuen. Hango esperientziari esker, gero beste herri askotan aritu zen horretan», dio Iñigo Vivancok. Zerrenda horretan aipatzen dituzte Errenteria, Lazkao, Bergara, Andoain, Donostia (Dunixi zinema),...\nDonostiako Urbieta kaleko eskoletan maisu zegoela, Tolosako enpresari talde bat joan zitzaion, eraiki nahi zuten zinema baten ardura hartzea proposatuz. San Frantzisko pasealekuan, Elosegi markesen lorategian, etxe batzuk eraiki behar zituen Subijana kontratistak, eta azpialdean zinema bat zabaldu nahi zuten, beste lokal komertzial batzuekin batera. Subijana bera, Azurza anaiak, Uria anaiak, Ganzarain eta beste batzuk zeuden talde hartan. «Ezezkoa eman zien, oso zinema areto txikia zutelako buruan. Denbora batera, berriz etorri zitzaizkion, berak nahi zuen neurrikoa egitea onartuz: Espainiako handiena, eta mundukoa ere bai, berak esaten zuenez», aipatu du Vivancok. Larrea bera ere bazkide sartu zen Espectaculos Tolosa enpresan, eta zinemako kudeatzailea izan zen hasieratik. Leidor izena Eduardo Mokoroan operatik hartu zuten, Emeterio Arreseren testua duenetik. Lehen pisuan Miguel Angel Alvarez pintoreak horma-irudi bat margotu zuen.\nGoi mailako aretoa egin zuten: belusezko 1.576 butaka (horietako 300 goiko solairuan eta, pasilloetan aulkiak jarrita, ia 2.000 eserlekuetara iristen zen), bi taberna, 70mm-ko Crono Phillips zilarrezko kalitate handiko pantaila, soinu magnetikoa zortzi kanalekin, linterna ona, soinu hobea izateko zementua, eta zerrautsa paretetan. 1961eko irailaren 30ean inauguratu zuten Ben-hur pelikula famatuarekin, eta sekulako arrakasta izan zen, jendea harrituta utziz. «Lehen saio hori Cinemascope pantailarekin egin zuten, baina ez zitzaion gustatu. Bartzelonako Rex zinema itxi zutela jakin, eta handik ekarri zuen Todd-ao sistemako pantaila», dio bilobak.\nHasiera hartan gaur egun baino lokal handiagoa zen. Bi leihatila zituen, egungo bi etxe atarien ondoan, eta langile dezente ziren: bi txartel-saltzaile, bi atezain, lau aretozain, bi zerbitzari, kabinako burua, operadorea, laguntzailea eta muntatzailea eta hiru garbitzaile. Egunero izaten ziren saioak, asteazkenean izan ezik, eta asteburuan hiruna saio izaten ziren. Igande goizetan ere izan omen ziren, hasiera batean. Oporrik ez zuten egiten udan.\n«Zinemak berak baino diru gehiago ematen zuen tabernak, orduan, ardoa, likoreak, pintxoak, bonboiak eta denetik saltzen zelako. Aretozainek lagundu behar izaten zieten zerbitzariei. Zinemaren etekin ekonomikoen portzentaje handiena enpresa banatzaileek jasotzen zuten, eta gero zerga asko ordaindu behar ziren: egileak, ogasuna, adin txikikoak, multinazionalak…», erantsi du. Horregatik, alkohola saltzea debekatu zutenean izan zen zinemaren krisietako bat. Hala ere, 1990 arte taberna irekita izan zuten. Beste bi une txar izan ziren, Dolby stereo sistema ezarri zenean hori ez zuten aretoentzat eta bideoaren sorrera.\nLarrearen senitartekoek diotenez, ET filma izan zen diru gehien eman zuena, baina arrakasta handia izan zuten baita ere beste titulu batzuk: Los 10 mandamientos, El mayor espectáculo del mundo, Wed Syde Story, La historia del oeste, La guerra de las galaxias, La gata en el tejado de zinc, Le llamaban Trinidad, Siete novias para siete hermanos… Igandeko hiru saioak bete zituzten pelikula historikoak dira. Familiako bono sistema bat ere izan zen, batez ere, saio jendetsuenetan lekua erreserbatzeko, deskontu bat eskainiz.\nLehen hamarkada haietan, 1976 arte, apaizek eta familia onetako kideek osatutako zentsura batzorde batek sailkatzen zituen pelikulak, 1, 2, 3, 4 eta 4R kategorietan. Esplendor en la hierba azken maila horretan sailkatu zuten, eta herriko elizetako pulpituetatik hori ikustea bekatua zela-eta, eskumiku mehatxuak bota zituzten joatera ausartzen zirenentzat. Igande horretan Leidor aretoa bete egin zen, pasilloak aulkiz bete ondoren.\nBI ERREFORMA NAGUSI\n1983ko abuztuan Tolosan eta Euskal Herri osoan izandako uholdeek kalte handiak eragin zituen Leidorren. Butaka patioa urez bete zen, igerileku baten itxura hartuz. «Aitona lur jota gelditu zen, bukaera zela uste zuen. Dena garbituko nuela agindu nion eta, udalaren laguntzarekin, lortu genuen. Gainera, herriko elkarteek ere asko lagundu zuten. Adibidez, Arco Iris elkarteko Arpegi taldeak jaialdi bat egin zuen Leidorren alde», ekarri du gogora Vivancok. Ordurako aitonari laguntzen aritzen zen biloba, 1980tik eta, berrikuntzaren ondoren, kudeatzaile ardura hartu zuen, aitonak kontseilari ordezkari gisa jarraituz. Butaka berriak erosi behar izan zituzten, eta 1.200 pertsonara jaitsi zen aretoaren edukiera.\nHandik urte gutxira, zentsura desagertu zen, eta biluzteko filmen gorakada ezagutu zuten. Emmanuelle, Salon Kitty eta El ultimo tango en Paris filmak izan ziren arrakastatsuenak. Programa bikoitzen eta saio jarraituen garaia ere izan zen, irteerarik ez zuten pelikulak programatuz.\nBigarren erreforma handia 1988-89 urteetan izan zen, Dionisio Larreak enpresari Leidor erosi zionean. Orduan sortu ziren, gaur egun sarreraren alboetan dauden bi lokal komertzialak, eta azpiko garajeak.\nOrain arte zinemaz aritu arren, ez da ahaztu behar Leidorren antzerki emanaldi, abesbatza lehiaketa, rock jaialdi, kantaldi, kontzertu klasiko, bertsolari txapelketa eta bestelako ikuskizun asko ere izan zirela urte haietan, zine-kluba ahaztu gabe. Diskoteka gisa ere funtzionatu omen zuen inauteri batzuetan. «Gure aita zoriontsu izan zen Leidorrekin», aipatu du, bukatzeko, Marisol Larrea alabak.\nDionisio Larrea 1994an hil zen eta, orduan, familia udalarekin akordio batera iritsi zen; aretoaren kudeaketa erakunde publikoaren eskuetara pasatu zen. Berrikuntza bat egin eta, orduz geroztik, gaur egungo itxura eta funtzionamendua izan du aretoak, hainbat enpresaren ardurapean.


Iñigo Legorburu garaile Iurreta eta Altzako bertsopaperetan - Oarsoaldeko Hitza : Oarsoaldeko Hitza\nIñigo Legorburu garaile Iurreta eta Altzako bertsopaperetan\nIñigo Legorburu eta Kristina Mardaras\nSariak pilatzen jarraitzen du Errenteria-Oreretako Iñigo Legorburuk. Asteburu honetan bi sari banaketan izan da, eta bietan lortu du lehenengo saria: Iurretako Bertsopaper Lehiaketan eta Altzakoan\nOstiralean jaso zuen Iurretan saria, Ni eta mundua sortarengatik. Down sindromea pairatzen duen neska baten ikuspuntutik egindako bizipenak kontatu ditu Legorburuk Partiada tristea Ternuarat doinua erabilita.\nHorri esker, 200 euroko saria eta bertsoak argitaratzea lortu ditu Legorburuk, Iurretako herri bibliotekak eta udaletxeak argitaratutako liburuan. Saria Kristina Mardaras bertsolariaren eskutik jaso zuen. Bi erakundeek antolatu dute lehiaketa hori.\nEz da lehen aldia Iurretan irabazle suertatzen dela. Hirugarrenez jarraian irabazi du, gainera.\nAltzan ere saritua\nAltzako Bertsopaper Lehiaketaren bost ekitaldietatik lau izan da garaile, berriz, Legorburu; azkenekoz aurten. Etxeko heroiei lanarengatik izan da saritua oraingoan. Gurasoei aitortza egin die bertso sorta horretan, eta Xabier Silveiraren ETAren su-etenetik doinua erabili du.\nHorren saria ere asteburu honetan jaso du Jon Maia eta Sustrai Colinaren eskuetatik: baserriko produktuen saskia eta tableta. Lehiaketa Bizarrain Euskara Elkarteak antolatu du.


Herriko zein kanpoko musikarien doinuak Oñatiko Trikiti Egunean - Oñati - Goiena.eus\nHerriko zein kanpoko musikarien doinuak Oñatiko Trikiti Egunean\nTxomin Madina 2015-10-18 16:40\nIrati, Ane eta Amaia oñatiarrak, atzoko jaialdian.\nLizargarate elkarteak antolatuta VII. Trikiti Eguna egin zuten atzo Oñatin. Beronen barruan arratsaldean egindako jaialdian hainbat musikari igo ziren agertoki gainera, bestea beste, Korrontzi taldea eta Mikel Markez.\n"Balorazioa oso positiboa da, oso gustura gaude", dio Oñatiko Lizargarate elkarteko Agurtzane Mujikak atzo Oñatin egin zuten VII. Trikiti Egunaz. Arratsaldean Santa Ana aretoa ia goraino bete zuen jaialdiarekin eman zitzaien hasiera ekitaldiei, eta bertan, askotariko doinuak entzun ahal izan ziren. Oñatiko Musika Eskolako trikiti eta pandero ikasleak ibili ziren aurkezle lanetan.\nIrati, Ane eta Amaiak osatutako hiruko oñatiarra izan zen agertokira igotzen lehena, eta Korrontzi taldearen txanda izan zen. Ondoren, Intxausti anai-arrebek eta Arkaitz Allurrek; gitarra, soinu eta panderoarekin igo ziren Astiazaran II.ak, Andonegik eta Mikel Markezek; Epeldek eta Lutxurdiok; eta Mirari Azkunak eta Zaloa Zenarruzabeitiak ere jo zuten Oñatin. Los Zopilotes taldeko Dorronsorok, Trikizion ibilitako Arakamak eta Larreburuk osatutako taldearen emanaldiak borobildu zuen jaialdia. Azken hauek pot-pourri bat jo zuten: fandango batekin hasi ziren, Muse taldearen abesti batekin eta bakalao doinuekin jarraitu eta arin-arin tradizional batekin amaitzeko.\nJaialdiaren ostean, bertaratu ziren ikusleek eta parte-hartzaileek triki-poteoa egin zuten herriko tabernetan, eta ondoren 85 pertsona inguru elkartu ziren Gaztelekuan afaltzeko. Elustondo anai-arreben erromeriak girotu zuen afalostea..


HABE Liburutegia | Hizkuntzak ikasten ari bazara, blog honetan aurkituko dituzu: material didaktiko jaso berriei buruzko informazioa, bibliografiak, Interneten aurki daitezkeen baliabideen bildumak, eta Liburutegiko berriak. | Si estudias idiomas, en este blog encontrarás: información sobre los nuevos materiales didácticos que recibimos, bibliografías, colecciones de recursos en Internet, y noticias de la Biblioteca.\nHizkuntzak ikasten ari bazara, blog honetan aurkituko dituzu: material didaktiko jaso berriei buruzko informazioa, bibliografiak, Interneten aurki daitezkeen baliabideen bildumak, eta Liburutegiko berriak. | Si estudias idiomas, en este blog encontrarás: información sobre los nuevos materiales didácticos que recibimos, bibliografías, colecciones de recursos en Internet, y noticias de la Biblioteca.\nIngelesezko irakurgai berriak\nAzken hilabeteetan Liburutegian jaso ditugun ingelesezko irakurgai berriak Pinterest-en dugun arbelera gehitu ditugu.\nBatzuk irakurgai mailakatuak dira, ingelesa ikasten ari direnei zuzenduak, eta gehienek audioa dakarte; beste batzuk ingelesez idatzitako literatura-lanak dira. Literatura-genero ezberdinak ere topatuko dituzu: biografiak, eleberri beltza, klasiko moldatuak …\nKategoria Bibliografiak, Ingelesa 2018-12-11 egilea Oihane Oliveri.\nKategoria Frantsesa, Orokorra 2018-10-23 egilea Oihane Oliveri.\nIngelesa ikasteko material berriak Liburutegian\nIkasturte honetan ingelesa landu nahi baduzu, Liburutegian badugu zer eskaini.\nIngelesa lantzeko material berriak jaso ditugu: metodoak, azterketak prestatzeko baliabideak, hiztegia lantzekoak …\nLiburutegiak Pintereset-en dituen arbeletara gehitu ditugu:\nGure webgunean ere izan dezakezu nobedade hauen berri liburu berriak sailean.\nLiburutegian daukagunaz gain, ingelesa ikasteko Interneten dauden doako baliabideak ere topa ditzakezu Eibarko Juan San Martin Liburutegiarekin elkarlanean eginiko Elegunea tokian.\nKategoria Bibliografiak, Ingelesa 2018-10-08 egilea Oihane Oliveri.\n2018ko apirila eta iraila bitarteko euskarazko irakurgaiak\nHABEren Didaktika Zerbitzuko gure lankideek, apirila eta iraila bitartean, Liburutegian jasotako euskarazko irakurgaiak mailakatu egin dituzte zailtasunaren arabera. Guk Pinterest-en jaso ditugu. Zure euskara mailarako egokiak izan daitezkeen irakurgaien bila bazabiltza, proposamen interesgarriak aurkituko dituzu hemen.\nIrakurgai mailakatu gehiago topatzeko, zoaz Ikasbilen dagoen Irakurgai mailakatuen zerrendara.\nKategoria Bibliografiak, Euskara 2018-10-01 egilea Oihane Oliveri.\nGida kontsultatzen duenak, bertan topatuko ditu:\n• Euskararen eta Euskal Herriaren egoera soziolinguistikoa aztertzen dituzten lanen erreferentziak.\n• Euskararen alderdi didaktiko nahiz psikologikoak aztertzen dituzten lanen erreferentziak.\n• Euskal Herriko hezkuntza ereduak, hizkuntzei dagokienean, aztertzen dituzten lanen erreferentziak.\n• Euskara ikasteko materialak.\nGuztiak dira 2017an argitaratuko lanak: liburuak, liburuetako artikuluak, aldizkarietako artikuluak.\nKategoria Euskara, Orokorra 2018-04-12 egilea Oihane Oliveri.\nFrantsesa ikasten hasi nahi baduzu…\nFrantsesa ikasten hasi nahi baduzu… Liburutegian badugu laguntzerik.\nBaliabide batzuk bildu ditugu, lagungarri gerta daitezkeenak frantsesa ikasten hasteko.\nElegunea tokian baliabide interesgarri asko topa ditzakezu frantsesa ikasteko. Horietatik batzuk aukeratu ditugu hasierako mailetara (A1 eta A2) zuzendutakoak.\nTV5Monde webguneak frantsesa ikasteko baliabideak biltzen dituen sail berezi bat du. Bertan topa daitezke, gramatika, hiztegia, ahoskera, entzumena… lantzeko edukiak. Guk A1 eta A2 mailakoak bildu ditugu.\nBonjour de France webguneak ere eskaintzen ditu frantsesa ikasten hasi direnentzat ariketa egokiak, débutante eta élémentaire mailetan.\nInterneten aurki dezakezunaz gain, Liburutegian baditugu hasi berrientzako materialak. Pinterest-en bildu ditugu, duguna erraz ikus dezazun: metodoak, hiztegia lantzeko materialak, gramatika-ariketa liburuak, irakurgai mailakatuak… Guztiak dituzu zure esku, liburutegian bertan, edo Euskadiko Irakurketa Publikoko Sareko edozein liburutegitan, liburutegien arteko mailegu zerbitzua erabiliz gero.\nKategoria Frantsesa, Orokorra 2018-01-31 egilea Oihane Oliveri.\nIngeleseko B1 maila lantzeko materialak\nIngeleseko B1 maila lantzen ari bazara, hemen bildutako informazioa lagungarri izango zaizu.\nAzterketa prestatu nahi baduzu, Cambridge English-eko orrialde honetan PET B1 mailako frogari buruzko informazioa aurkituko duzu: azterketa nolakoa den, prestatzeko baliabideak, datak…\nOxford University-k ere egiten ditu B1 mailako azterketak. Frogari buruzko azalpenak eskaintzen ditu Oxford Test of English orrialdean.\nSarean badaude bestelako baliabide batzuk B1 maila lantzeko.\nBBC Learning English orrialdeak Lower-intermediate B1 mailarako jarduerak eskaintzen ditu.\nBritish Council-ek ere eskaintzen ditu B1 mailara egokitutako ariketak.\nLiburutegian ere baditugu B1 maila prestatzeko baliabideak: trebetasunak lantzekoak, gramatika ariketak eskaintzen dituztenak, metodoak… Pinterest-en bildu ditugu.\nIrakurgai mailakatuak interesatzen bazaizkizu, baditugu B1 mailara egokituak.\nLiburutegian ditugun material guztiak eskuragarri dituzu. Gurera etor zaitezke edo zure udal liburutegian jaso ditzakezu liburutegien arteko mailegu zerbitzua baliatuz.\nKategoria Ingelesa, Orokorra 2017-11-28 egilea Oihane Oliveri.\nExam booster workbook with key with audio CD\nKategoria Ingelesa, Nobedadeak 2017-05-29 egilea Oihane Oliveri.\nIVAPeko Ebaluazio Arloko teknikariek egindako azterketa-bilduma. IVAPen 1., 2., 3. eta 4. hizkuntza-eskakizunen azterketa ereduak biltzen ditu liburuak. Proba guzti-guztiak errealak dira, azken urteetako azterketa-deialdietan aplikatuak, eta gehien-gehienak IVAPeko web-orrian argitaragabeak. Azterketa-ereduez gainera, lau eranskin mesedegarri aurkituko ditu irakurleak orriotan, azterketa-sistemaren barne-muinak zehatzago ezagutzeko aukera ematen dutenak.\nKategoria Euskara, Nobedadeak 2017-05-19 egilea Oihane Oliveri.\nUrtarrila eta martxoa bitarteko euskarazko irakurgaiak\nEuskarazko irakurgai berriak jaso ditugu Liburutegian urtarrila eta martxoa bitartean eta HABEren Didaktika Zerbitzuko gure lankideek mailakatu egin dituzte zailtasunaren arabera. Guk Pinterest-en jaso ditugu. Zure euskara mailarako egokiak izan daitezkeen irakurgaien bila bazabiltza, proposamen interesgarriak aurkituko dituzu hemen .\nKategoria Bibliografiak, Euskara 2017-04-18 egilea Oihane Oliveri.\nNola bilatzen den\nArtxiboa Hautatu hilabetea 2018(e)ko abendua (1) 2018(e)ko urria (3) 2018(e)ko apirila (1) 2018(e)ko urtarrila (1) 2017(e)ko azaroa (1) 2017(e)ko maiatza (2) 2017(e)ko apirila (2) 2017(e)ko martxoa (3) 2017(e)ko otsaila (2) 2017(e)ko urtarrila (1) 2016(e)ko abendua (3) 2016(e)ko azaroa (3) 2016(e)ko urria (4) 2016(e)ko iraila (3) 2016(e)ko uztaila (2) 2016(e)ko ekaina (2) 2016(e)ko maiatza (3) 2016(e)ko apirila (2) 2016(e)ko urtarrila (3) 2015(e)ko abendua (6) 2015(e)ko azaroa (1) 2015(e)ko martxoa (5) 2015(e)ko otsaila (1) 2015(e)ko urtarrila (9) 2014(e)ko abendua (4) 2014(e)ko azaroa (2) 2014(e)ko urria (1) 2014(e)ko iraila (1) 2014(e)ko martxoa (1)\nBeste hizkuntza batzuk (2)\nElkarrizketa gidak (1)


Nafarroako hidrologia - Meteo Navarra\nIsurialde atlantikoa eta mediterraneoa banatzen dituen ur-banalerro handiak zeharkatzen du Nafarroako iparraldea. Beraz, lurralde honetako ibai guztiak ez dira arro hidrografiko berekoak: batzuk Ebroren arrokoak dira, beste batzuk iparralde edo kantauriar arrokoak, eta beste zenbait, Frantzian sartzen baitira, frantziar isurialdeko ibaiak izendatuz. Hona hemen arroen hedadura:\nARRO ETA AZPIARRO NAGUSIAK\nEbroren arroa guztira\n- Egaren azpiarroa\n- Argaren azpiarroa\n- Aragoiren azpiarroa\n- Ebroren arroaren gainerakoa\nKantauri aldeko arroa guztira\n- Bidasoaren azpiarroa\n- Urumearen azpiarroa\n- Araxesen azpiarroa\nFrantziar isurialdeko arroak\nBeraz, Nafarroaren azaleraren ia %90 Ebro ibaiaren arroari dagokio. Ibaiak ipar-mendebaldetik hego-ekialdera egiten du eta Nafarroaren eta Errioxaren arteko muga markatzen du bere ibilbidearen zati handi batean.\nMeandro itxurako trazadura du, eta ezkerraldetik ondoko adar hauek ditu:\n- Aragoi: Ebro ibaiari ekarpenik handiena egiten dion ibaia da. Nafarroara Huescatik sartzen da eta Milagron isurtzen du ura Ebro ibaira. Hauek dira bere adar nagusiak:\na) Arga: Urkiagako lepoan sortzen da, hainbat errekastok bat eginda, eta Iruña zeharkatu ondoren Aragoi ibaian isurtzen du ura Funesen. Bere adarrak Arakil, Larraun eta Ultzama dira.\nb) Irati: Urtxuriak eta Urbeltzak Iratin bat egitearen ondorioz sortzen da; Erro, Urrobi, Areta eta Zaraitzuren urak hartzen ditu. Aragoin isurtzen du ura Zangozatik hurbil.\nc) Eska: Belagua ibarreko hainbat sakanetako ura hartzen du eta Zaragozan sartzen da. Bertan isurtzen du ura Aragoi ibaian.\nd) Cidacos: Untzueko harriaren inguruetan sortzen da eta Caparroso parean isurtzen du ura Aragoin.\n- Ega: Araban sortzen da eta ura Ebron isurtzen du San Adrianen. Lizarratik hurbil bere adar nagusien -Urederraren eta Irantzuren- urak hartzen ditu.\nEskuinaldetik, Ebro ibaiak Alhama eta Queiles ibaiak hartzen ditu.\nOrokorrean ur emari irregularreko ibaiak dira; izan ere, normalean, hilabeteko ekarpen handienaren eta txikienaren arteko erlazioa 10ekoa edo handiagoa izaten da, Aragoi ibaia alde batera utzita, ibai hori zati batean Itoizko eta Esako urtegiek erregulatzen baitute. Hau da, agorte luzeak eta goraldi handiak izaten dituzten ibaiak dira.\nKantauriar isurialdeko ibaiek ibilbide laburra dute, desnibel handiko ibar estuak zeharkatuz. Ibar hauek Nafarroako plubiometri handiena biltzen duten lurraldeak dira. Ibairik garrantzitsuenak:\n- Bidasoa: guztira 90 km-ko luzera du. Baztanen sortzen da eta bere azken tartean, Hondarribia eta Hendaia artean itsasoratu baino lehen, Frantziarekiko muga lerroa sortzen du. Bere adarra Ezkurra da. Ibai hori Leurtzako (0,8 eta 0,6 hm3) eta Mendaurko (0,2 hm3) urtegiek erregulatzen dute.\n- Araxes: Araitz ibarrean sortzen da eta ura Oria ibaira isurtzen du.\n- Leitzaran: Bidate, Otsola eta Aritz mendietan sortzen diren uharretan du jatorria. Ibai honek ere Oriara isurtzen du ura.\n- Urumea: Erakurri eta Loitzate (Zubieta) mendien magalean sortzen da eta Kantauri itsasoan isurtzen du ura, Donostian. Añarbe du adar nagusia.\nAzkenik, frantziar isurialdeko arroak ibai txikietako edo erreketako ura hartzen du. Ekialdetik mendebaldera hauek dira ibai-erreka nagusiak: Luzaide ibaia eta Baztango Urritzate eta Aritzakun errekak. Horiek urak isurtzen dituzte Errobi ibaian eta Urdazuriren adar den Orabidea errekan.\nNafarroako ur baliabideak oparoak dira. Nafarroatik kanpokoak diren arren, probintzian drainatzen diren akuiferoak barnean hartuta, hona hemen ur baliabide horiek:\n- Azalera: 10.400 Km2.\n- Prezipitazioa: 9.550 hm3/urteko.\n- Ekarpena: 5.100 hm3/urteko (totalaren %53).\n- Azaleko isurketa: 3.755 hm3/urteko (totalaren %39).\n- Lur azpiko isurketa: 1.325 hm3/urteko (totalaren %14).\n- Isurketaren defizita: 4.450 hm3/urteko (totalaren %47).\nUrteko 5.100 hm3-ko ekarpenetik 3.750 hm3 isurialde mediterraneoari dagozkio. Nafarroako urtegi nagusien edukiera taula honetan ageri da:


Saint-Geniez-ô-Merle - Wikipedia, entziklopedia askea.\nRouffiac, Servières-le-Château, Hautefage, Saint-Bonnet-les-Tours-de-Merle, Sexcles, Goulles, Saint-Cirgues-la-Loutre eta Saint-Privat\n47 (%52.8) 43 (%48.3)\nSaint-Geniez-ô-Merle (frantsesez eta ofizialki: Saint-Geniez-ô-Merle) Okzitaniako udalerri bat da. Administratiboki Frantziako Corrèze departamenduan dago, Akitania Berria eskualdean. 2013an 102 biztanle zituen.\n2007an Saint-Geniez-ô-Merle udalerrian erroldatutako biztanleak 105 ziren. Familiak 55 ziren, horien artean 24 pertsona bakarrekoak ziren (12 bakarrik bizi ziren gizonak eta 12 bakarrik bizi ziren emakumeak), 23 seme-alabarik gabeko familiak ziren, 4 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 127 etxebizitza zeuden, 55 familiaren etxebizitza nagusia ziren, 62 bigarren erresidentzia ziren eta 10 hutsik zeuden. 123 etxeak ziren eta 2 apartamentuak ziren. 55 etxebizitza nagusietatik 39 bere jabearen bizilekua ziren, 10 alokairuan okupaturik zeuden eta 7 doan lagata zeuden; 2 etxek gela bat zuten, 5 etxek bi zituzten, 9 etxek hiru zituzten, 18 etxek lau zituzten eta 21 etxek bost zituzten. 46 etxek euren parking plaza propioa zuten azpian. 20 etxetan ibilgailu bat zegoen eta 25 etxetan bat baino gehiago zituzten.\nSaint-Geniez-ô-Merle udalerriko biztanleria-piramidea 2009an .\n2007an lan egiteko adina zuten pertsonak 60 ziren, horien artean 41 aktiboak ziren eta 19 inaktiboak ziren. 41 pertsona aktiboetatik 40 lanean zeuden (19 gizon eta 21 emakume) eta 1 langabezian (1 gizon). 19 pertsona inaktiboetatik 10 erretiraturik zeuden, 4 ikasten zeuden eta 5 "bestelako inaktibo" gisa sailkaturik zeuden.\n2007an zeuden 5 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 1 eraikuntza enpresa zen, 1 ostalaritza eta jatetxe enpresa zen eta 1 zerbitzu enpresa zen.\n2000. urtean Saint-Geniez-ô-Merle udalerrian 12 nekazaritza-ustiategi zeuden, 504 hektarea erabiltzen.\nSaint-Cirgues-la-Loutre (2,5 km)\nSaint-Bonnet-les-Tours-de-Merle (2,7 km)\nGoulles (4,6 km)\nHautefage (5,2 km)\nSexcles (6,2 km)\nServières-le-Château (6,4 km)\nSaint-Privat (6,6 km)\nCros-de-Montvert (7,1 km)\nSaint-Julien-le-Pèlerin (7,3 km)\nSaint-Julien-aux-Bois (7,7 km)\nBNF: 152498410 (data)


Pasaiako lehen urteek merezi duten analisia : Oarsoaldeko Hitza\nPasaiako lehen urteek merezi duten analisia\nTxema Ruizek ‘Primeros años de Pasaia y sus distritos’ liburua argitaratu du. Mugen auziaren zergatiak azaltzeko herriaren jatorrira jo du; mugek, ordea, Pasaiako lau barrutien historia ikertzeko aukera eman diote.\nHerri baten oraina ulertezina da, atzerabegiratu eta herri horren historiaren analisia egin gabe. Biztanle gehienek ezagutzen dute bere herri edo hiriko pasarte historiko edo ospetsuren bat, maiz mito bihurtzen dena. Dokumentu historikoetara zein testigantzetara jo eta horren araberako ikerketa bat egitea da, ordea, herri baten bilakaera historikoa ulertzeko modurik onena, bakarra akaso. Hori da hain zuzen ere Txema Ruiz antxotarrak egin duena, «erretiroduna izatearen alde ona, gauzak patxadaz egin daitezkeela da, presarik gabe».\nRuizek Primeros años de Pasaia y sus distritos liburua argitaratu du, Antxotarrok Historia Mintegiaren babesarekin. Eskarmentua du Ruizek Pasaiako historiografian, argitaratzen duen hirugarren liburua baita. Baina lehen aldia da Antxoko mugak gainditu eta ondoko barrutietara salto egiten duela. Mugak dira, alegia, liburu hau idazteko arrazoi nagusia. «80 urte bete dira Pasaiako mugaketa izan zenetik, hau da, mugak aldatu zirenetik, Donostia, Altza eta Errenteriaren alde», esan du Ruizek. Pa-saiako garapena baldintzatu zuen gertakari horri jarraiki, udalerriaren historia sakon eta zehatz aztertzeko lana egitea erabaki zuen Ruizek. Hark argi dio ez duela ezer asmatu, ezta tesirik proposatu ere, «nik ez dut nire ikerketa propioa abiarazi. Beste autore eta erakundeek egindako lan historikoak bildu ditut besterik ez, mugen aferan egin diren bidegabekeriak erakusteko».\nFuntsezkoa da Pasaiaren hastapenetara jotzea auziaren jatorria ulertzeko, baita argudio sendoak izateko ere. Egile antxotarrak pertsona baten izena nabarmendu du, «Pasaia ez litzateke Pasaia izango, Jose Vargas Ponce gabe». Vargas Ponce Cadizko marinel eta ikerlaria jo dute zenbait historialarik Pasaiako aita gisa. 1799an bidali zuen Espainiako Gorteak Gipuzkoara, foruak zentzugabekotzat zituen liberala zen. Aldaketa sozial eta kultural sakonak bizi zituzten herrietara —Pasaia ez zen oraindik existitzen— iritsi zen Vargas Ponce. Kortsarien gotorleku izandakoak, krisialdi sakona bizi zuen aro garaikidearen atarian. Testuinguru hartan egin zuen marinelak Pasaiari buruzko txostena, eta Carlos IV Espainiako erregea idatzi hartan oinarritu zen Pasaiako udalerria sortzeko,«1770. urtetik Donibane hiribildua zen, eta erregeak San Pedrorekin batu eta Pasaia sortu zuen; ez dago oso argi zergatik, baina badirudi Donostiako agintariek portuaren kudeaketa txarra egiten zutela», azaldu du Ruizek. Garai hartako dokumentazioa arretaz irakurtzea beharrezkoa da mugen aferan Pasaiaren tesia babesten dutenentzat, «lurraldearen mugak, Mirakruz gainan, Uliako Murgita kalan eta Molinaon daudela zehazten da, besteak beste. Gainera, argi eta garbi adierazten da badian urak isurtzen dituzten lurralde guztiak Pasaiarenak direla». Gaur egun muga horiek gisa horretara jarraituko balute, Pasaiak egunduen azaleraren hirukoitza izango luke.\nRuizentzat larriena da, mugen afera, berez, ez dela inoiz auzi batera eraman, ez behintzat bere osotasunean, «Auzitegi Ekonomiko Administratibora jo zenean, itsasoari hartutako lurrak izan ziren aztergai, Antxoren sorrera zela eta. Arrazoia eman zieten. Baina jatorrizko mugak ez dira inoiz auzitara eraman». Ez da arazo berria; sortu zenetik herriak zailtasunak izan ditu bere mugen kontrola izateko.\nHerri bakarra, lau historia\nNekez hitz egin daiteke Pasaiaren historiaz. Pasaiako historiez hitz egin beharko litzateke, aniztasunaz. Bokalearen bazterretan dauden barrutiek ohorezko historia luze eta oparoak dituzte. Portuaren inguruan sortutako biak, Trintxerpe eta Antxo, gazteak izan arren Euskal Herriaren XX. mendeko testuinguru politiko eta sozialaren barruan hazi dira.\n«Donostiak beti nahi izan du portua kontrolatu, estrategikoa da», adierazi du antxotarrak. 1809an, frantseskadak bete-betean zirela, San Pedro Donostiaren menpe geratu zen berriz ere hainbat urtez. Ordutik Donostia hainbatetan saiatu da barrutia berreskuratzen; 1945ean azkenekoz. XIX. mendean Pasai Donibanek sukar hori izurrite ikaragarria pairatu zuela nabar-mendu du Ruizek, «hainbat agintarik herria erretzea proposatu zuten, jarraian berriro eraikitzeko».\nMolinao erreka Antxoko ikurretako bat da egun, baina errealitatea da erreka horri zor diola bizitza barrutiak. Espekulazio inmobiliarioaren ondorioz, etxeak bestelako zerbitzuak baino lehen eraiki zituzten, eta gorozkiak Axular inguruan zegoen putzu batera botatzen ziren. Osasun arazoa ekiditeko hodiak egin eta erreka kanalizatu zuten. Putzua zegoen lekuan, Luzuriaga SA fabrika zabaldu zuten gerora. Trintxerpe, bestalde, sindikatu eta greben baliokide izan zen XX. mendeko lehenerdian. Duintasunaren alde borrokatu zuten, eta defentsa hartan zazpi lagun hil zituzten 1931n Ategorrietan eta beste sei, 1934ean, portuan.


Abesti eta guzti dator Atlantikaldia : Oarsoaldeko Hitza\nAbesti eta guzti dator Atlantikaldia\nMarea biziak leloa izango du aurten Errenteriako Udalak antolatzen duen Kultur Topagune eta Musika Jaialdiak, eta seigarren aldia irailaren 19tik 22ra ospatuko da.\nAtlantikaldiaria doinua jarri dio aurten Nogen taldeak.\nSorkuntzaz gainezka dator, beste behin ere, Atlantikaldia. Marea biziak leloa izango du aurten Errenteriako Udalak antolatzen duen Kultur Topagune eta Musika Jaialdiak, eta seigarren aldia irailaren 19tik 22ra ospatuko da. Aurten gainera, berritasun bat izango du gutxienez, kantua izango duelako, propio Atlantikaldiak. Nøgen musika talde donostiarrak egin du kanta Beñat Gaztelumendi bertsolariaren hitzak oinarri hartuta. Grabazioa, berriz, Usurbilgo Haritz Harreguyren estudioan egin dute.\nKanta, beste sorkuntza prozesu baten emaitza da. Ibilbide laburreko taldea den arren, zeresan handia eman zuen hiru kantako lehen EParekin, eta joan den Gabonetan Liv Til doden (Hil arte bizi, danieraz) diskoa aurkeztu zuen Nøgenek. Pop folk urbanoa oinarri hartuta sortu du taldeak Atlantikaldiaren abestia.\nDagoeneko kartela ere eman dute ezagutzera jaialdiaren antolatzaileek. Euskal Herria eta Mexiko Atlantikoak banatzen dituen bi herri sorkuntzak batu ditu. Errenteriako Savanna estudioko Arrate Rodriguez eta Carlos Ndungmandun eta Daniel Delgado Pistachie ilustratzailea mexikarraren arteko elkarlanaren emaitza da aurtengo Atlantikaldiaren irudia eta kartela. Ozeano atlantikoaz bestaldeko Marea Bizien erritua islatu nahi izan dute bertan, mexikar magia oinarri hartuta. Mexikon egin dute lana, zehazki, Guadalajaran. Irudia, bi jainkosa mexikar konjuru bat egiten.\nSorkuntzak aurtengo Atlantikaldian ere garrantzia berezia izango duela jakinarazi dute antolatzaileek, eta dagoeneko 2019ko ekinaldia sorkuntza prozesu ezberdinetan barneratuta dagoela gogorarazi dute, “ohiko Itsas elkarrizketez gain, Eskozia eta Euskal herriaren arteko Atlantik 1050 proiektua abian da, besteak beste”.


Cinclus cinclus | Itsasondoko Udala\nHasiera » Natura » Natur-balioak » Fauna berezia » Cinclus cinclus\nIzen arrunta: ur-zozoa (eus), mirlo acuático (es)\nDeskribapena: 18 cm-rainoko hegazti txikia da. Mozkotea da, eta itxura tripontziak eta buztan laburrak areagotu egiten dute duen itxura lodikotea. Burua eta garondoa arre ilunak dira, eta gainerako bizkarraldea gris beltzezka da. Hegoak arre beltzak dira. Buztana motza eta gris iluna da. Zintzurra eta bularra oso zuriak dira, eta sabelaren atzealdea arrea da. Mokoa arre beltzezka da eta hankak arreak dira.\nLurraren arrasean egiten du hegan, zuzen, apeu ozena egiten duen bitartean. Erraztasun handia dauka murgildu eta urpean igeri egiteko; ur-azpian ibiltzeko ere gai da. Errekatik ateratzen diren harrietan pausatzen da maiz. Bakartia da, eta ugalketa-garaian bikoteka batzen da.\nUr-mailaren gainetik egiten du habia, ezpondetako zulo edo arrakalaren batean, edota enborren baten oinarrian, zenbaitetan ur-jauziren batez babestuta dagoena. Goroldioz egiten du kopa-formako habia, eta barrualdetik tapizatu egiten du. Urtean zehar 2-3 errunaldi izan ohi ditu, bakoitza 4-5 arrautzetakoa. Uretako intsektuez elikatzen da eta dieta osatzen du molusku, krustazeo, har eta arraintxoekin.\nHabitata: ur argiko erreka eta ibai malkartsuak, sakontasun txikikoak eta legarrezko hondoa, ertzetan arroka ugari eta etengabeko jauzi eta ur-lasterrak dituztenak. Habitat-zabalera oso murritza. Ibaiertzetan ez du landaredirik behar. Iberiar Penintsulan eta Europan habitat-preferentzia berak ditu.\nItsasondoko populazioak eta mehatxuak: uren kutsadurarekiko oso sentikorra da ur-zozoa, eta mendiko ibaibideetan egiten diren lan hidraulikoek ere negatiboki eragiten diote, ibaiaren ibilgua aldatzen baitute. Itsasondon eskasa da ur-zozoa, izan ere martin arrantzalearekin gertatzen den modura, baldintza oneko errekak eta ibaiertzak behar ditu.\n‹ Cerambyx cerdo gora Circus cyaneus ›


Jaio, irentsi, hil Sustatu.eus - Teknologia albisteak\nJaio, irentsi, hil\n2019-05-07 : 15:29\nAmoniakoa, artsenikoa, butanoa, karbono monoxidoa (CO), mundruna, nikotina, toluenoa, zianuroa… kontsumitzean —bai, kontsumitzean—, paketeak dio: erretzeak mendekotasuna sortzen du, erretzeak arnas-gaitzak sortzen ditu, erretzeak gaixotasun kardiakoa eragiten du.\nAldatutako almidoia, hidrolizatutako irina, jarabea, landare-koipe hidrogenatua, zapore-indartzailea, ziropa… kontsumitzean, paketeak dio: bio, gehitutako azukrerik gabe, integral, kolesterola gutxitzen du, palmondo-gantzik gabe, natural. WTF! Gaizki jateak ezintasun sexuala eragiten du, gaizki jateak minbizia eragiten du, gaizki jateak hil egiten du. Ondorioak partekatzen dituzte, baina elikadura txarrak tabakoak baino heriotza gehiago dakar: ke txarrek 7 millioi eta malnutrizioak 11 millioi; gaixotasun kardiobaskularrak, digestibo-minbiziak eta diabetesak eraginda bereziki.\nIrudi honetako ingelesezko grafikoa, hemen estekatua PDF gisa: elikadura osasuntsua laburki azaldua.\nJatorrizkoa: EATgirl cs ITgirl, Blogak.eus


Altzariak markoztatzea | Consumer\nKanpoko itxura berritzeko moldurak besterik ez dira behar.\nMarkoak ez dira koadroak nabarmentzeko bakarrik balio, gauza bera egin dezakete edozein gauzarekin, eta altzariak ere jar ditzakete, hala nola apalategia edo armairua, ikusgarritasun handiagoa emateko.\nProzesua oso sinplea da eta mihiseak markatzeko orduan jarraitu behar denaren antzekoa.\nLehenik, moldura mota eta pintatzeko erabiliko den kolorea hartu behar dira kontuan, betiere inguruko dekorazioa kontuan hartuta. Moldurak arazorik gabe erosi ahal izango dira merkatuko establezimendu askotan. Ingleteatzeko eta margotzeko kutxatila baten laguntzaz moztu beharko dira.\nOndoren, molduren zabalera bereko DMzko taulak sartu beharko dira altzariaren gainean, eta horien gainean markoak itsatsi, altzaria modu erraz eta eraginkorrean apaintzeko.\nmadera-eu markoztatu mueble-eu


José Antonio Pagola - Homiliak: 2012/06/10 - Kristoren Gorputz eta Odol Guztiz Santua (B)\nKristau guztiek dugu ezagutzen. Igandeko eukaristia aisa bihur daiteke «babes erlijioso», aste osoan bizi ohi dugun bizitza gatazkatsutik babesteko. Tentagarria da mezara joatea, esperientzia erlijioso bat partekatzeko, alde guztietatik estutzen gaituzten problemak, tirandurak eta albiste txarrak ahazteko. Batzuetan sentibera izan ohi gara ospakizunaren duintasunari dagokionez; baina gutxiago kezkatzen gaitu Jaunaren afaria ospatzeak berekin dituen eskakizunez ahazteak. Ez dugu atsegin izaten apaizen batek erritu-araudia zorrotz ez betetzea; baina axola gutxi izan ohi diogu meza ohikeriaz ospatzeari, Ebanjelioaren deiei kasu egin gabe. Bat bera da beti arriskua: Kristorekin bihotzaren hondoan elkartasuna egitea, sufritzen ari diren anai-arrebekin elkartzeaz arduratu gabe. Eukaristiako ogia partekatu, eta ogirik, justiziarik, etorkizunik ez duten milioika anai-arreben goseari ezikusia egitea. Datozen urteetan krisiaren ondorioak larriagotzen joango dira, uste genuen baino gehiago. Iragartzen ari diren erabaki atzeraezin eta errukigabeen zerrendak handiagotu egingo du zuzenaren kontrako desberdintasuna, gure artean. Ikusiko dugu nola doan gero eta pobreago bihurtzen geure ingurune hurbilagoko edo urrunagoko jendea, etorkizun ziur gabe eta ezin aurreikusiko batean koloka. Hurbiletik ezagutuko dugu: etorkin-jenderik osasun-babesik gabe, gaixo-jenderik bere osasun- edo botika-arazoei nola aurre egin ez dakiela, familiarik erruki-egintzatik bizitzera behartua, pertsonarik etxea uztera mehatxatua, jenderik laguntzarik gabe, gazterik etorkizun argirik gabe… Ez dugu beste erremediorik. Edota betiko geure ohitura egoistak indartu edota solidarioago bihurtu. Krisialdian bizi den gizarte honetan eukaristia ospatzeak kontzientzia hartzera eragin diezaguke. Soilik, nori bere onura kontuan hartzera eragin izan digun bakoizkeriaren kultura alde batera utzi beharra dugu, xinpleki gizatasun handiagoko izateko. Eukaristia oro dago bideratua anai-arreba artekotasuna eragitera. Ez da zuzena igandero, urte osoan, Jesusen Ebanjelioa entzutea, haren deiaren aurrean erreakzionatu gabe. Ezin eskatu diogu Aitari «geure eguneroko ogia», lortzeko zailtasunak dituztenak kontuan hartu gabe. Ezin bizi dugu elkartasunik Jesusekin, lagun hurkoarekin eskuzabalago eta solidarioago bihurtu gabe. Ezin eman diogu bakea elkarri, krisiaren aurrean bakartiago eta babesik gabeago direnei eskua luzatu gabe.


Kontrabandisten Udaleku Ibiltaria eskainiko dute abuztuan - Uribe kosta - Hiruka.eus\nPublierreportajea 2020-06-09 12:55\nBi txandatan banatuak, zazpi egunez Oiartzungo Arritxulotik Beintza-Labaiengo aterpetxera joanen dira 14-17 urteko gazteak, Arantzako aterpen eta Leurtzako urtegian gauak eginez\nKontrabando bideetan oinarrituta, 14-17 urteko gazteentzako astebeteko udaleko ibiltaria antolatu dute abuztuan Oiartzungo Arritxulok, Arantzako Aterpek eta Beintzako Aterpetxeak. Egitasmoak laugarren urtea beteko du eta Euskal Herri osoko gazteek parte hartzen ahal dute.\nEuskararen sustapena bultzatuz, 7 eguneko egitasmoa litzake (6 gau). XX. mende hasieran kontrabandistek zeharkatu zituzten bidezidorretan barna, gazteak Arritxuloko (Oiartzun) aterpetxetik atera eta Beintza-Labaiengo aterpetxera iritsiko dira, Arantzako Aterpen bi gau eta Mendaurko urtegian bertze bibak bat egin ondotik.\nAbuztuan bi txanda izanen dituzte aukeran, gehienez hogei lagunekoak, lehenengoa abuztuaren 2tik 8ra eta bigarrena 16tik 22ra. Prezioa: 285 euro.\nInguru ikusgarrian barrena\nAiako Harria, Artikutza eta Leurtzako paraje ederraz gozatzeaz gain, Arantzan zuhaitz parkean eta Beintzan Lezealde kobazuloan ibiliko dira. Ibilaldiak egunez eginen badituzte ere, garai batean kontrabandisten paketeak eramateko erabili zituzten bidexkatan barna ibiliko dira, bizkarrean motxila dutela. Gau batean, afal ondoko solasaldia izanen dute kontrabandoan aritutako Etxalarko Xanti Elizagoienekin.\nInfo +: www.euskarazblaiudalekuak.com\nPublierreportajea api 06 Uribe Kosta\nXX. mendean kontrabandistek zeharkatutako bidexketan oinarrituta, udaleku ibiltaria antolatu dute abuztuan Oiartzungo Arritxulok, Arantzako Aterpek...


Haitz edo muino baten gainean dago, eta goialde osoa hartzen du (396 metrora dago). Mendi horrek mahai itxura dauka: goialde laua du eta amildegiz inguratua dago. Errege Bardeatik gertu, Eguarats barrutia deitzen denaren iparraldean dago. Gaztelua eta ingurua bera amildegiz inguraturik dago, eta esan liteke haran itxi bat dela. Iparraldeko eta ekialdeko amildegiak Bardeako lautadaren ertzak dira.\nBardeako beste gaztelu bat da, bertako bideak eta artzainak babesteko egina; izan ere, Erdi Aroan, alde horretan Aragoi eta Nafarroaren arteko muga finkatu zenean, bidelapurrak eta abere-lapur ugaritu egin ziren. Gaztelu honi beste egiteko bat ere egokitu zitzaion, ziur aski: Peñaflor errege barrutia zaintzea. Peñaflor da jatorrizko izena; Eguarats deitura XVI. mendetik datorkio. Han etxe talde bat zegoen, biztanle gutxirekin. Bardea Erronkari ibarreko eta inguruko herrientzat geratu zenean, koroaren esku geratu zen Peñaflor barrutia mende batzuetan.\nGaztelua eta haitza, ekialdetik begiraturik. Dorre nagusiaz gain, sarrera inguruko dorreak eta horma zatiak ikusten dira eskuineko muturrean. (1995)\nDoña Blankarena izenez ere ezaguna da gaztelua, eta, egia esan, jende gehienak hala ezagutzen du. Navarro Villosladaren eleberri batek badu eragina horretan; Nafarroako Doña Blanka eleberri historiakoan -1846an argitaratu zen- kontatzen du Peraltako Pedrok Valtierrako gazteluan itxi zuela Blanka printzesa. Blanka hori Karlos Vianako Printzearen arreba zen. Eleberrian Santxikorrota bidelapurra ere agertzen da bahitzaileari laguntzen. Batzuek Mariblanka ere deitzen diote da gazteluari.\nJesus Sesma eta M.Luisa Garziak eginiko tesietan, Goiz Brontze Aroko bizileku gisa sailkatu zuten aztarnategia, eta Berant Erdi Aroko gaztelu gisa. Bi zundaketa egin zituzten, eta plano bat marraztu.\n1254an, Teobaldo II.a (1253-1270) oraindik errege izateko adingabea zela, epaile talde berezi bat eratu zuten Arguedasko hiritarrek aurkeztutako erreklamazioa azter zezaten; herritarrek esaten zuten, lehenago, herri horretako biztanleek bazutela eskubidea Eguarats barrutia ustiatzeko (egurra egin, abereak bazkatu, ehizean ibili¿), baina Antso VII.a Azkarrak (1194-1234) gaztelua eraiki zuenetik kendu egin zietela eskubide hori, eta Valtierrakoei eman. Auzi horretan kalte-ordaina lortu zuten.\n1254ko erreklamazio horren arabera, Antso Azkarrak eraikiarazi zuen gaztelua, eta hori bat dator esaten denarekin, alegia, errege horrek hainbat eraikiarazi zituela Bardean, 1220. urtearen inguruan. Erdi Aroko zortzi gazteluren aztarnak aurkitu dituzte (Mirapeix sarturik), eta zortziak gainaldetan daude, Aragoiko muga zaintzen edo abelbideen ondoan. Agirietan behin baino gehiagotan azaltzen da Peñaflor gaztelua abereen inguruko auziei lotua. 1341ean, esate baterako, Erriberako ibar-jaunak joan behar izan zuen bertara, 10 zaldunekin eta 60 oinezko gerrarirekin, haziendak eta artzainak defendatzera.\nJakin badakigu 1259an Ferrant Gil zebilela gazteluzain, eta Gil Martinez d¿Els Arcx 1266an, Arguedaskoan bezala. Garai hartan 8 libera eta 40 kaiza jasotzen zituzten urteko. 1280an, Erriberako ibar-jaunak zuen gazteluaren ardura zuzena, Martin Ruiz Aibarrek.\nPeñaflor barrutia erregeen ehiza-barruti maitatua zen, ehiza larrian aritzeko egokia omen zen-eta basoa nagusia. Hori agiri askotan agertzen da. 1357an, Karlos II.ak (1349-1387) 6 urtez alokatu zion barrutia Garzia Bartolome Roncali, urtean 60 liberaren truke. Gaztelua konpontzeko egurra, berriz, eta gezurra badirudi ere, Bardeatik ekartzen zuten. 1416an, esate baterako, hainbat pinu moztu zituzten gaztelua konpontzeko, eta 40 habe eta hamar dozena gapirio egin zituzten.\n1276an, Erriberako ibar-jaunak, Martin Ruiz Aibarrek, Peñaflor gazteluaren leialtasuna eskaini zion Joana I.ari (Nafarroako erregina: 1274-1305), Oteitzan, beste bost gazteluk bezala. Martin Ruiz Argaiz hau 40 urtez aritu zen gazteluzain 1305etik 1345era. Bere aita egon zen lehenago, 1290etik aurrera. Urte horietan, 8 libera eta 40 kaizako soldata jasotzen zuen Peñaflorko gazteluzainak. Geroago, 1355ean, Iñigo Sanchez Ursuak, baztandarra bera, 100 sos eta 25 kaiza jasotzen zituen. Lope Martinez Caparroso ere hamarkada batzuetan ibili zen gazteluzain, eta zenbait konponketa egin zituen; ordainik ez zuen jaso, eta hil zenean, haren alarguna, Teresa izenekoa, pobre bizi baitzen, cuarteles izeneko zerga ¿etxearen gainekoa¿ordaintzetik salbuetsi zuen Karlos III.ak 1415ean, betiko salbuetsi ere.\nNafarroako Agiritegi Orokorreko Comptos atalean, gazteluzainei eginiko ordainketen agiriak daude, Peñaflor gazteluaren historian jakingarri den beste datu bat ere ageri da: 1430etik aurrera, gazteluzainik ez zen, eta horregatik, zer ordaindurik ez zegoela jasotzen dute agiriek: ¿Ez da ordaintzen, ez baita gazteluzainik.¿ Bardeako beste gaztelu batzuek, berriz, gazteluzaina izaten jarraitu zuten, urte batzuetan behintzat. Mirapeixko gazteluan, aldiz, lehenago kendu zuten gazteluzaina, 1359an, eta jabego pribatu izatera igaro omen zen. Ez da harritzekoa, Mirapeix eta Peñaflor gazteluetako arduradunak beste gazteluetakoak baino lehenago kendu izana, izan ere, bi gaztelu horiek zauden urrutien Aragoiko mugatik. Peñaflor gazteluan eginiko azken konponketa lanak, 1419koak dira; bai, behintzat, administrazioak ordaindu zituen azken lanak.\nXV. mendearen bukaeran, erregeak dohaintza egin zion Peraltako Pedrori, eta gaztelua haren eskuetara igaro zen.\n1504an, Foieko Isabel zen jabea, Peraltako Pedroren alarguna. Testamentuan, bere lehengusinari, Katalina erreginari, eman zizkion bai Peñaflor gaztelua, bai Azagra eta Falces herriak, baita beste hainbat ondasun ere.\nNafarroak independentzia galdu eta gero, hainbat gaztelu suntsitu zituzten, baina Peñaflor ez dago tartean; Fernando Katolikoaren garaian gotorlekuei buruz eginiko errolda batean agertzen da, Falcesko markesaren esku. 1515ean eginiko txosten batean ere aipatzen dute: ¿Badakigu, halaber, Bardean gazteluak zituela erregeak, eta gazteluzainak ere bai, Bardea zaindu eta babesteko, bai Aragoiko erreinutik, bai Nafarroako erreinutik, biak ere muga egiten zuten erreinuak; gaztelu hauek daude: Antso Abarka, Agilar, Peñarredonda, Estaka, Peñaflor eta Mirapeix, baina egun gazteluzainik gabe daude, eta Bardea biztanlerik eta zaindaririk gabe...¿\n1530erako, Eguaras leinuan zeuden barrutia eta gaztelua, Eguarasko Joan buru zelarik. Atetz udalerriko Eguarats inguruko leinua zen, han baitzuten jauregia. Handik aurrera, barrutiari Eguaras deitzen hasiko zaizkio. 1546ko auzi baten arabera, Tuteran bizi ziren gaztelu eta barrutiko jabeak. Frantzisko Eguaras Pasquier eta Beaumontekoari, orduko Eguarats herriko jauregiaren eta Bardeako Peñaflor barrutiaren jabe zenari, Felipe V.ak Eguarasko markes izendatu zuen 1703an.\nXVIII. mendearen bukaeran, 1802ko Espainiako Historiaren Errege Akademiaren hiztegiak dioenez, artean bazen gaztelua, eta gazteluzaina ere bai: ¿Gaztelu edo baserri bat, bertako jaun-andreek jartzen duten gazteluzain eta zaindariarekin.¿ Gazteluzain hori, ziur aski, ez zen gazteluan bertan biziko, gertu dagoen guarda etxean baizik.\nBarrutia jaurerri pribatu izan zen XIX. mendera arte, jaurerriak desagertu ziren arte. 700 urte lehenago egin zuten bezala, Arguedas udalerriari atxiki zioten hasieran, eta Valtierrari geroago. Valtierra herriarentzat barrutia da, ez baitu loturarik udalerriko gainerako lurrekin. XIX. mendean oraindik biztanleak zituen Eguarats barrutiak; 1858an esate baterako, 15 ziren.\nXIX. mendearen erdialdean, Parsent-eko kondearenak ziren gaztelua eta ingurukoak, eta eperrak eta erbiak jaun eta jabe ziren barrutian.\nEgun, lur sailak pribatua izaten jarraitzen du, eta 1.225 hektareakoa da. Dena den, bere barnean, Eguarats barrutia, 500 hektareakoa, erreserba izendatu zuten 1987an (apirilaren 10eko 6/1987 Foru Legea). Erreserba horretan, gaztelua eta ingurukoak daude, eta kanpoan geratzen ziren iparreko, ekialdeko eta hegoaldeko lurrak Errege Bardea Parke Naturalean sartu zituen Nafarroako Legebiltzarrak, inguru hori parke izendatu zuenean (apirilaren 9ko 43/1999 Foru Legea).\nGaztelua, mendia eta Bardeako paisaia, iparraldetik begiraturik. (1995)\nGazteluaren aztarnak Bardearen ikurrik nabarmenenak dira, Castildetierraren ondoren. Egitura hau antzematen da: harresi bat, gaztelua inguratuz; harresiek biltze duten barrutian, dorre luze bat dago, eta hainbat eraikin laguntzaile, mendi baten gainean. Behealdean eta sarbidean, harresi batzuek laguntzen zuten defentsa egiten.\nGazteluaren barruti nagusiko oina luzea zen, mendiaren goialdeari egokitua, iparretik hegorako norabidean, gutxi gorabehera. Egun, 46 metro da luze, eta lekurik zabalenean, 28,50 ditu. Iparraldeko muturrean zegoen sarrera nagusia, eta igotzeko bidea murruen artean egina zen. Hiru zatiko eskailerak ikus daitezke oraindik, haitzean landuak batzuk. Atariaren horma bi dorre angeluzuzenek mugatzen eta babesten zuten. Bi dorre horiek zabalik zeuden barruti aldera. Barrutitik at geratzen diren murruak eta defentsak eremu osatuago baten aztarnak dira. Martinenak argitaratutako 1362ko agiri baten arabera, ate berriak egin zituzten, aurrekoak zaharrak eta ustelduak baitzeuden (¿sarrerako lehen atetik, erdiko atetik eta ate nagusitik¿). Atari nagusian, atelanga jartzeko bi zuloak ikus daitezke oraindik.\nGoialdean, inguruko harresiaren zati handiak agertzen dira oraindik, baina higadurak eginiko galerak gero eta nabarmenagoak dira. Ekialdean zati asko erori dira, mendiarekin batera. Inguruko harresia mendiaren ertzei moldatua zegoen eta estu jarraitzen zien.\nDena den, aztarnarik ikusgarrienak dorre nagusia eta ur putzu edo biltegia dira. Dorrea ia oin karratukoa da (6¿10 x 6¿20 metro), eta egun hamabost bat metrokoa da. Hiru solairukoa izango zen bere garaian. Patina edo ur biltegia, berriz, angeluzuzena da (5 x 2¿30 metro), eta eutsi egin dio gangari. Agiri baten arabera, ur biltegiaren gainean zegoen kapera.\nBarrutian, nonahi, hormen oinarriak eta batzuetan harri ilarak ere ikus daitezke. Agirietan geratu dira etxe horien konponketa lanen xehetasunak. Martin Atienza Rada gazteluzain izendatu zutenean, adibidez, 1415ean, betebeharren artean, etxeen itoginak konpontzeko lanak ordaintzea berari zegokiola jakinarazi zioten idatzi batean.\nBeheko aldean, mendebalde eta iparraldean, murru sendoen aztarnak ageri dira, kanpotik ere harresi batek inguratu izan balu bezala.\nIgeltsua, harria, egurra, karea, hondarra¿ erabiltzen zituzten eraikuntza lanetarako, bai bakarrik bai nahasketak eginez. Orokorrean, oinarriak eta behealdeak harlanduz eginak dira, eta gainerakoa harlangaitzez edo kare-mortairuz (igeltsua, karea eta hondarra).\nUr biltegi gangaduna eta, atzerago, dorre nagusia. (1995)\nArguedasko Yugoko Andre Mariaren santutegitik Bardean sartuz gero, G.R.13 izeneko pistatik 3¿8 kilometrora, Tauste-Andia mendilerroa errege abelbidearekin elkartzen da, Landazuria tokian. Handik, parkearen arauak betetzeko, oinez edo txirringaz joan behar da ipar-ekialdera, Eguarats aldera, 5 bat kilometroan. Beste aukera bat ere bada, beharbada ikusgarriagoa: Tiro-eremua inguratzen duen pistatik abia gaitezke, Castildetierraren iparraldetik Barranco Grande zeharkatuz. Ez du zertan luzeagoa izan.\nHaitzaren higadura dela eta, oso zaila da gaztelura igotzea.


Pribatasun politika – Biyona\nDatu Pertsonalak Babesteko arautegiaren arabera, erabiltzaileei jakinarazi nahi zaie web gune honen bidez ematen dituzten datu pertsonalak Biyona Berrikuntzak Sl-ren tratamendu-sistemetan jasoko direla, horixe baita Tratamenduaren Erantzulea. Hala, jasotako kontsultei eta eskaerei erantzuteko, erabiltzailearekin harremanetan jartzeko, eskatutako zerbitzuen kudeaketa-lana egiteko, merkataritza-harremanetarako eta bere jarduerari legez dagozkion funtzio guztiak egiteko erabiliko dira. Era berean, eskatutako albiste buletina bidaltzeko eta erabiltzailearen intereseko izan daitekeen informazioa bidaltzeko erabiliko dira.\nBiyonak argazkiak eta bideo grabaketak egin ditzake antolatzen dituen ekitaldi desberdinetan, beraz partaideen imajina eta ahotsa tratatuak izan daitezke, ekitaldiak dokumentatzeko helburuarekin, eta hala behar bada, datuak editatzeko, publikatzeko eta zabaltzeko Biyonaren webgunean eta beste web kanaletan (batez ere biyona.netweb gunean eta Biyonak dituen sare sozialetako kanaletan), material dibulgatiboan eta enpresaren bestelako argitalpenetan, bai internetez, bai paperez edo beste euskarria erabilita. Era berean, zenbait argazki hedabideei komunikatuak izan daitezke.\nBiyonak erabiltzaileen datu pertsonalak pribatutasunez erabiltzeko eta horiek babesteko konpromisoa dauka; hala, eskura dituen baliabide guztiak erabiltzen ditu, interesdunen segurtasuna eta pribatutasuna bermatzeko. Erabiltzaileen datu pertsonalak isilpean erabiliko dira.\nBiyonak ez dio erabiltzaileari datu pertsonalak emateko eskatzen, bere web gunean sartzeko; alabaina, zerbitzu batzuk erabiltzeko, esate baterako Lan Bila tresna edo kontakturako formulario desberdinak, ezinbestekoa da erabiltzaileak datu pertsonalak ematea.\nErabiltzaileak era askean eta borondatez emango ditu bere datuak. Biyonak erabiltzaileak eskatutako zerbitzua jasotzeko beharrezkoa den informazio pertsonala baino ez du eskatuko. Biyonak adin gabekoei eskainitako zerbitzuak ematen baditu, hauen guraso eta tutore legalen baimena eta onespena eskatu du datuak biltzeko eta tratatzeko.\nBiyonak antolatutako ekitaldietan parte hartzeak esan nahi du interesdunak baimen zehatza ematen diola Biyonari bere irudia eta ahotsa tratatzeko eta Biyonak erabiltzen dituen komunikabide eta baliabide desberdinetan argitaratzeko (bai paperez bai baliabide elektronikoen bitartez). Interesdunak edonoiz ezeztatu dezake baimen hau.\nErabiltzailearen ardura eta beharra izango da emandako datuen zehaztasuna, zuzentasuna eta egiazkotasuna bermatzea eta, behar den kasuetan, datu hauek eguneratzea. Biyonak ez du honen inguruko erantzukizunik hartuko bere gainean.\nZure datuak ikustea, zuzentzea, ezereztea, tratamendua mugatzea, tratamenduari aurka egitea eta portabilitatea eska dezakezu, baita zure baimena ezeztatu eta gai honi buruzko beste eskariren bat egin ere. Horretarako, idatzi bat bidali beharko diozu Tratamenduaren Erantzuleari, helbide honetan: Biyona, San joan auzoa, 16 – EDIF. AXIRI, Azkoitia, 20720 , Gipuzkoa, telefonoa: 943852110 edo, bestela, [email protected] helbide elektronikoaren bitartez.\nBiyonak, bere tratamendu-sistemetan dauen datu pertsonalak erabiltzean, datuen segurtasuna bermatzeko eta horiek aldatzea, galtzea edo baimenik gabe erabiltzea saihesteko beharrezkoak diren neurri tekniko eta antolamendu neurriak hartuko ditu. Betiere, teknologia-egoera, bildutako datuen izaera eta horiek izan ditzaketen arriskuak kontuan izanda; bai giza jardunak eragindakoak, bai ingurune fisiko zein naturalak eragindakoak. Horretarako, aintzat hartuko du datu pertsonalak biltzen dituzten fitxategien segurtasun neurriak aplikatzeari buruz indarrean den legedia. Nolanahi ere, erabiltzaileei argi adieraziko zaie segurtasun-neurri informatikoak ez direla erasoezinak, eta ondorioz, gerta litezkeela legez kanpoko esku-hartze edo esku-hartze bidegabeak, baina ez liratekeela Biyonaren erantzukizunpekoak.\nErabiltzailearen segurtasuna eta pribatutasuna bermatze aldera, Biyonak konexio seguruko Secure Sockets Layer – SSL protokoloetan oinarritutako kodetze-teknologia erabiltzen du, ahalik eta seguruen nabigatu ahal izateko.\nBiyonak beretzat gordetzen du bere pribatutasun-politika aldatzeko eskubidea, bai ordura arteko irizpideak aldatu dituelako, bai lege- edo jurisprudentzia-aldaketak izan direlako. Biyonak aldaketaren bat eginez gero, ordea, testu berria web gune berean argitaratuko du, eta erabiltzailea berehala ohartuko da. Dena den, erabiltzailea web gunean sartzen den unean bertan aurreikusita dauden arauek arautuko dute erabiltzaileekiko harremana. Horregatik, Biyonak gomendatzen dizu aldian-aldian sartzeko pribatutasun-politika horretara\nBiyonaren eta erabiltzailearen artean sortutako harremana, hain zuzen, aplikatzeko modukoa den legediari eta eskumena daukan jurisdikzioari buruz indarrean den araudian xedatutakoak arautuko du. Nolanahi ere, araudiak aurreikusten badu aldeek eskumen baten mende jarri behar dutela, Biyona eta erabiltzailea, dagokien beste zeinahi eskumeni espresuki uko eginda, Bergarako Epaitegi eta Auzitegien menpe jarriko dira.\nErabiltzaileak ez baditu baldintza hauek betetzen edo web gunean azaltzen diren edukien okerreko erabilera egiten badu, Biyonak zuzenbideak ematen dizkion neurri zibilak eta penalak hartuko ditu ez-betetze hauek zigortzeko.


Zaharra zara, Bilbo... kantatzen du Garik Bizkaiko hiriburuari eskainitako abesti batean. Eta hala da, 717 urte bete berri ditu hiriak. Haatik, Diego Lope Harokoak 1300. urtean hiribildua fundatu zuenerako, bazen arrantzale auzo txiki bat gaur egun San Anton elizak, Erribera azokak eta Dendarikale, Artekale eta Goienkale kaleek hartzen duten lekuan. Zergatik fundatu han hiribildua? Bada, Gaztelako bide estrategikoa heltzen zelako bertara, eta Bilbok merkataritza lehia zuelako Bermeorekin (Bizkaiko lehen hiribildua). Goienkalek, gainera, muga egiten zuen Begoñako elizatearekin. Duela 200 urtera arte Erronda kalea Begoñaren lurra izan zen, eta horrela du izena soldaduek erronda egiten zutelako bertan. Kale horretan ikus daiteke oraindik harresiaren zati bat, Kamaroi kantoiaren sarreran. XIV. mendean egin zen, premia berezi barik, garai hartan ez zelako gerrarik izan inguruan. Halere, hiribildua eta Begoñako baserri giroa bereizteko balio izan zuen ia bi metro lodi zen hormak.\nBilboko Zazpi Kale famatuak XIV. mendearen erdialdera osatu ziren, hiribilduaren lehenengo zabalkuntzan Belostikale, Harategi Zaharra, Barrenkale eta Barrenkale Barrena sortu zirenean. XV. mendearen bukaeran burutu zen bigarren zabalkuntza: Santa Maria, Bidebarrieta eta Posta kaleak, aurreko zazpiak baino zabalagoak. Hainbat etxe eta jauregi ikusgarri dago kaleotan, Bidebarrieta udal liburutegia, kasu, bere garaian Sociedad El Sitio klub pribatua izandakoa. Klubeko kideak liberalen aldekoak izan ziren gerra karlistetan eta, garaipena lortzean, mendekuzko arkitekturaz eraiki zuten etxea (1888), frantses estiloan. Barrutik ere halakoxea da, eta gerra karlistetan lehertu gabeko bonba bat dago ikusgai.\nItzul gaitezen, ordea, XIV. mendera. San Anton zubia ez zegoen oraingo lekuan, XV. mendean eraikiko zen elizaren (XIV. mendean alkazarra zegoen tokian) beste aldean baizik. Horra heltzen zen, hain zuzen, artilea sartu eta burdina kanporatzeko erabiltzen zen Gaztelako bidea. Bilboko armarrian agertzerainoko garrantzia hartu zuten bai zubiak bai elizak (bi otsoak Haro familiaren armarrikoak dira). San Anton eliza barruan ere ikus daiteke harresiaren zati bat.\nErdi Aroan Bilboko Plaza Nagusia orain Erriberako azoka dagoen lekuan egon zen. Zubi ondoan kokatuta, bertan egiten ziren exekuzioak, zezenketak eta bestelako ikuskizunak. Horren erakusle da San Anton elizako paretan gatzaren matxinadagatik 1634an exekutatuko sei kideren detailea, bertan hil zituztelako. Nobleek horrelakoak ikusteko balkoi pribilegiatua zuten elizaren horman. Mugimendu handiko gunea zen, orduko udaletxea eta kaia ere bertan zeudelako, leku paregabea bertoko eta kanpoko merkatarientzat negoziotan jarduteko.\nErribera kaleko arkupeak geroagokoak dira: XVII., XVIII. eta XIX. mendeetako biztanleek etxearen aurrealdea okupatzeko egin zuten saiakeraren emaitza. Kalearen zati bat hartuta hasi ziren arkupeak egiten, etxeak handitzeko, baina udala trikimailuaz jabetu, eta azpiko bidea behintzat jendearentzat libre geratzeko agindu zuen. Arkupeak, ordea, pribatuak izaten jarraitzen dute gaur egun.\nErdi Aroan ohikoa izaten zen hiribilduak bi elizaren artean egotea, kasu honetan, San Anton eta Santiago. Hala, hiribilduaren beste muturrean eraiki zen Santiago eliza (XIV. mendearen bukaeratik XV.aren amaiera bitartean). Gaur egungo ate nagusia gerokoagoa da (XIX. mendekoa), hasieran bi baitzituen: atzekoa (Aingeruaren Atea deituak Done Jakue bideko erromesen maskorraren irudia du gainean) eta albokoa. Bigarren ate horren gainean egin zen arkupea XVI. mendean, helburu bikoitzarekin. Batetik, Plaza Nagusiko azoka bertara eramateko euri egunetan, estalpean egoteko; eta bestetik, elizari eusteko, Bilbo harea gainean finkatua dagoelako.\nBilbo zaharreko etxe gehienak altuak dira oso, hiribilduak lur gutxi zuelako. Gehienek dituzte lauzpabost solairu, baita sei ere. Plaza Barria egitea erabaki zenean (1821), protestak izan ziren, etxeen jabeek euren eraikinetako solairuak alokatu egiten zituztelako (etxe berriak egitean, eskaintza handiagoaren ondorioz, alokairu eskaera gutxiago). Plaza Barriko lanak 1828ra arte atzeratzea lortu zuten, baina urte horretan sustatzaileek proiektua aurkeztu zioten Fernando VII.ari, plazari haren izena jarri eta erdian haren zaldi gaineko estatua eraikiko zutela aginduta. Erregeak, jakina, proiektua sutsuki defendatu zuen. Halere, plaza ez zen 1851 arte bukatu; gune garrantzitsua bihurtu zen orduan, XIX. mendearen bigarren zatian. Pentsa, 1871n Amadeo Savoiakoari ongietorria emateko arkupeen beheko aldea itxi eta urez bete zuten, bertan gondolak jarri eta jai “veneziarra” egiteko...\nBidebarrieta eta Santa Maria arteko Txakur kaleak ere badu historia. Santa Maria aldean dago La Bolsa edo Burtsa izenez ezagutzen den John jauregia. Askoren ustearen aurka, ez da inoiz Burtsaren egoitza izan, ingeles jatorriko jauntxo batzuen burdindegia baizik. Poltsa bat egoten omen zen eskegita kanpoan, eta gaztelaniaz Burtsa eta poltsa berdin esaten direnez (bolsa)... hortik izena. Urriaren 11n salbea errezatzen diote txikiteroek fatxadan den Begoñako Andra Mariren irudiari. Bitxikeria moduan, egin ezazue proba fatxadari begira jarrita, lurrean izar batez markatuta dagoen harlauzaren gainean: horixe da Begoñako basilika Zazpi Kaleetatik ikusteko toki bakarra.\nTxakur kalearen beste muturrean dago 1800. urteko iturri famatua. Aska antzinako sarkofagoa dela uste du zenbaitek, eta ura hiru animaliaren ahotik isurtzen da bertara. Txakurraren iturria deitzen bazaio ere, hiru animalia horiek ez dira txakurrak, Egipton inspiratutako (modan orduan) lehoiak baizik. Halere, orduko bilbotarrek lehoirik inoiz ikusi ez eta txakurtzat hartu zituzten. Hortik iturriaren izena, eta ondoren kalearena. Kale berean dagoen euskal giroko Kalderapeko tabernak ere badu lotura iturriarekin; izan ere, “kalderapeko” esaten zitzaien ur bila bertara joaten ziren emakumeei, ontzia (kaldera) buruan hartuta. “Kalderaren pean” ibiltzen zirenez, kalderapeko.


Eizagirreren bi golek garaipena eman diote Realari - Noticias de Gipuzkoa\nEizagirreren bi golek garaipena eman diote Realari\nEmakumezkoen Lehen Maila Talde txuri-urdina 2-0 nagusitu da Zubietan Nerea Eizagirreren bi golei esker, eta hirugarrenarekin berdinduta dago\nm. tolosa 10.12.2020 | 00:57\nNerea Eizagirre bere goletako bat ospatzen atzo Zubietan, Rayoko jokalari bat begira duela. Argazkia: LaLiga\nDonostia – Nere Eizagirrek sartutako bi golek hiru puntuak eman zizkion Errealari atzo Rayo Vallecanoren aurkako partidan. Reala hasieratik amaierara arte nagusi izan zen, eta Nereak argi erakutsi zuen oso sasoi onean dagoela.\nHamar partida jokatuta, garaipen honekin Realak sailkapeneko bosgarren postuan jarraitzen du, hirugarren den Bartzelonak adina puntu pilatuta (Atletico Madril ere berdinduta dute), eta Tenerifeko Granadilla liderrarengandik bi puntura (gogoratu beharreko da, jokatutako partida guztiak irabazi dituen talde kataluniarrak, hiru partida gutxiago jokatu dituela).\nTxuri-urdinak nagusi izan ziren lehen zatian. Partida ikusgarri hasi zuten, eta aurkariak ia ezin izan zuen bere zelaitik irten ere. Konturatzerako, Barbarak atzera egindako pase bat area barruan errematatu eta aurretik zen Reala Nerearen jaurtiketari esker. Realeko neskek bigarrenaren bila jarraitu zuten, eta lortzeko zorian ere izan ziren, Barbararen jaurtiketa ozta-ozta joan baitzen kanpora.\nLehen zatiko azken aukeran Nerearen jaurtiketak langan jo zuen. Hura ia erabakigarria izango zen, baina bigarrenean ere jo eta su jarraitu behar izan zuten. Madrildarrak apenas hurbildu ziren Mariasun Quiñonesen atera, korner batzuk jarraian atera zituzten, baina aukera argirik sortu gabe.\nBigarren zatia hasi eta berehala izan zuen Franssik bere oinetan bigarrena sartzeko abagunea, baina atezainak ongi saihestu zuen. Eta hainbeste saiatu ondoren, halako batean iritsi zen lasaitasunaren gola, berriro ere Nereari esker. Ostikada bikaina eman zion areatik kanpo, ez zegoen hura geldituko zuenik. Partida ia erabakita zegoela, txuri-urdinek erosoago jokatu zuten azken minutuetan, eta markagailuan aldea handitzeko aukerak ere izan zituzten.\nBeraz, Realaren bigarren garaipena jarraian eta laugarrena bost partidatan. Datorren igandean Sevillari egingo dio bisita bolada onarekin jarraitzeko asmoz.\nEizagirrek sartutako Realaren azken hiru golek sei puntu eman dizkiote taldeari, sailkapenaren tontorrera hurbilduz\nREAL SOCIEDAD Quiñones, Lucia, Tejada, N. Mendoza, Nuria R., Maitane (Itxaso, 66. min), L. Baños (Gemma, 80. min), Barbara (Palacios, 66. min), N. Eizagirre (Cecilia, 72. min), Franssi (Manu, 80. min) eta Nahikari.\nRAYO VALLECANO Larque, Hayden, Andújar, Ponciano (Freitas, 85. min), Bravo (S. Garcia, 77. min), Morató (De Teresa, 66. min), Flores, C. Sánchez, Catalá, Aedo (P. Fernández, 77. min) eta Struck (Bulatovic, 66. min).\nGolak 1-0, 8. min: N. Eizagirre. 2-0, 68. min: N. Eizagirre.\nEpailea Fernández Ceferino. Txartel horiak: Maitane eta Nuria.\nJazoerak Rayo Vallecanok denboraldi hasieran izandako covid kasuengatik emakumezkoen Lehen Mailako lehen jardunaldian atzeratutako partida.\nPikotxean irakurtzeko ipuinak.


Kirgiziako Sobietar Errepublika Sozialista - Wikipedia, entziklopedia askea.\nKirgiziako Sobietar Errepublika Sozialista\nKirgizia Sobietar Batasunean\nKirgiziako Sobietar Errepublika Sozialista Autonomoa\nKirgiziako Sobietar Errepublika Sozialista (errusieraz: Киргизская Советская Социалистическая Республика; kirgizeraz: Кыргыз Советтик Социалисттик Республикасы) Sobietar Batasuna osatzen zuten hamabost errepubliketako bat zen. Hiriburua Bishkek (Frunze) zen.\n1989. urteko datuen arabera, herrialdearen azalera 198.500 km²-koa zen (Sobietar Batasuneko zazpigarren handiena) eta 4.257.800 biztanle zeuden (hamargarren herrialde handiena), 21,4 biztanle km²-ko dentsitatearekin. Sobietar errubloa erabiltzen zuten. Hizkuntza nagusiak kirgizera eta errusiera ziren.\nErrusiar Inperioak Kirgiziako lurraldea XIX. mende amaieran bereganatu zuen. Errusiar Iraultzaren ostean, sobietarren esku geratu zen 1918. urtetik aurrera. 1924. urtean Kara-Kirgiziako oblast autonomoa sortu zuten, Errusiako Sobietar Errepublika Sozialista Federatiboaren barruan. 1925. urtean Kirgiziako Sobietar Errepublika Sozialista Autonomoa bihurtu zuten.\n1936. urteko abenduaren 5ean Errusiatik bereizi eta Sobietar Batasuneko partaide izan zen handik aurrera: orduan izendatu zuten Kirgiziako Sobietar Errepublika Sozialista. 1990. urteko abenduan "Kirgiziako Errepublika" izena ipini zioten, eta 1991. urteko abuztuaren 31n independentzia aldarrikatu zuen.\nBanaketa politiko-administratiboa[aldatu | aldatu iturburu kodea]\nKirgiziako Sobietar Errepublika Sozialista honela banatuta zegoen:\nHiru oblast edo probintzia:\nIssyk Kul oblasta; hiriburua: Przhevalsk\nNarin oblasta; hiriburua: Narin\nOx oblasta; hiriburua: Ox\nEstatus bereziko eskualdea: Frunze\nHiri bat, hiriburua: Frunze\nMultimedia: Kirghiz Soviet Socialist Republic\nOrriaren azken aldaketa: 11 abendua 2019, 20:11.


Irisgarritasunaren sustapena - Eginaren Eginez\nIrisgarritasunaren sustapenaEginaren Eginez2020-09-22T07:00:51+00:00\nIrisgarritasuna sustatzea da elkartearen muin-muineko lan-eremuetako bat, hein handi batean irisgarritasunean baitatza gure aldarrikapenetako bat: mugikortasun-arazoak dituzten pertsonek autonomia izatea.\nLan-eremu honetan orain arteko ildo guztietan lanean jarraituko dugu, baina Arabako probintzia osora hedatzeari garrantzi berezia emango diogu, eta gainera, jarraipena egingo diegu foroetan, partaidetzazko batzordeetan eta administrazio publikoetan agertu diren alderdiei.\nHorrenbestez, gutxienez bi ekintza-fronte finkatu dira: batetik, elkarte-mugimenduak berak errealitate defizitariotzat identifikatzen duena, eta zuzendu beharrekoa; eta bestetik, gure elkarte-egiturako pertsonek eta/edo herritarrek ingurune irisgarriago bat aldarrikatu nahian helarazten digutena.\nBestalde, ekintza orokorren hasiera izango da, apurka-apurka ekintza partzialen politikak uzteko, hala garatu izan baitira orain arte, gure elkarteak hainbat arlotan bestelako proposamenak egin izan baditu ere.\nHorretarako, legeak eskaintzen dizkigun tresnez baliatuko gara.\nJada aurreikusita dugu lau kuadrillatara joatea, eskualde horietatik egin dizkiguten esku-hartze eskaera zehatzak direla eta.\nIrisgarritasunari buruzko aholkularitza teknikoa: eraikuntzan, hiri-ingurunean eta garraioan irisgarritasuna sustatzea. Pertsona guztientzako ondasun eta baliabide irisgarriak lortzera bideratutako zerbitzua (diseinu unibertsala). Autonomia pertsonala. Probintzia guztirako arreta. Irisgarritasunaren aldeko lan-mahaietan parte hartzea.\nEginaren Eginez-en ezagutza optimizatzea, irisgarritasun unibertsala sustatzeko.\nHirigintzarekin, eraikuntzarekin eta arkitekturarekin lotutako profesionalen elkargoekin harremanetan egotea.\nHarremanetan egotea unibertsitate-mailan arkitektura, hirigintza, eraikuntza eta abarrekin lotuta dauden sailekin eta lanbide-heziketako ikastetxeekin.\nEginaren Eginez elkartekook Gasteizko herritarrei jakinarazi nahi diegu dibertsitate funtzionala duten pertsonek oraindik hamaika oztopo dutela, nahiz eta azken urteotan irisgarritasunean eta mugikortasunean aurrerapauso handiak eman diren. Oso garrantzitsua da herritarrek gure borrokarekiko enpatia sentitu eta pertsona guztien eskubideen alde parte hartzea.